Ein Hanes | Wales Co-operative Centre\nMae gennym hanes hir o gefnogi cwmnïau cydweithredol a mentrau cymdeithasol yng Nghanolfan Cydweithredol Cymru. Dyma grynodeb o'r digwyddiadau allweddol yn ein hanes...\nCerrig Milltir Allweddol\nSefydlwyd y Ganolfan ym 1982 gan TUC Cymru i ddarparu cymorth busnes i gwmnïau cydweithredol yng Nghymru.\nHelpodd Canolfan Cydweithredol Cymru i sefydlu’r undeb credyd cyntaf yng Nghymru yn Rhydyfelin. Dechreuodd hefyd ddarparu cyngor i undebau llafur a’u haelodau ynghylch perchnogaeth gweithwyr.\nDaeth Glofa’r Tŵr y cwmni mwyaf dan berchnogaeth gweithwyr yng Nghymru gyda chefnogaeth gan Ganolfan Cydweithredol Cymru. Helpodd y Ganolfan hefyd i sefydlu undeb credyd cyntaf y DU yn seiliedig ar Ymddiriedolaeth GIG, ym Mhen-y-bont ar Ogwr\nDechreuodd y Ganolfan weithio gyda mentrau cymdeithasol yng Nghymru a daeth yn Gadeirydd cyntaf Rhwydwaith Menter Gymdeithasol Cymru gyfan.\nCafodd Canolfan Cydweithredol Cymru gefnogaeth hefyd gan Lywodraeth Cynulliad Cymru ar gyfer menter datblygu undebau credyd a chronfeydd grant sylweddol, a ddaeth wedyn yn brosiect blaenllaw o dan y rhaglen cronfeydd strwythurol Ewropeaidd newydd.\nMae Canolfan Cydweithredol Cymru yn dwyn ynghyd Rwydwaith Cymorth Cymunedau yn Gyntaf i gefnogi gwaith y rhaglen Cymunedau yn Gyntaf.\nDarparodd Ymddiriedolaeth Adfywio Meysydd Glo gyllid pellach i’r Ganolfan weinyddu’r Cynllun Adbrynu Dyled a Chyngor Arian i amddiffyn y rhai sydd fwyaf mewn perygl rhag benthycwyr stepen drws.\nMae’r Ganolfan yn sicrhau cyllid Amcan Un Ewropeaidd i barhau i weithio i ddatblygu cwmnïau cydweithredol ac arwain at ehangu’r Ganolfan yn sylweddol.\nMae Strategaeth Menter Gymdeithasol Cymru Llywodraeth Cynulliad Cymru yn cydnabod yn ffurfiol y rôl y mae mentrau cymdeithasol a chwmnïau cydweithredol yn ei chwarae mewn datblygu economaidd.\nMae Communities@One yn cael ei lansio gan Gyfarwyddiaeth Cymunedau Llywodraeth Cynulliad Cymru. Mae Canolfan Cydweithredol Cymru yn ennill y contract i gyflawni’r fenter cynhwysiant digidol hon.\nMae Canolfan Cydweithredol Cymru yn lansio prosiect Masnach Deg sy’n gweithio gyda busnesau ledled Cymru i ddangos iddynt fanteision mabwysiadu polisi Masnach Deg, yn dilyn cyllid gan Lywodraeth Cynulliad Cymru.\nMae’r Ganolfan yn ennill contractau i gyflawni’r Prosiect Cymorth Menter Gymdeithasol a phrosiect cynhwysiant digidol Llywodraeth Cynulliad Cymru, Cymunedau 2.0.\nYn 2010 gwelwyd newid yn y Prif Weithredwr. Ar ôl cyfanswm o 18 mlynedd gyda’r Ganolfan, gadawodd Simon Harris i ddod yn Gyfarwyddwr Cymru mewn Busnes yn y Gymuned.\nDaeth Derek Walker yn ei le, yn dod o Gyfarwyddwr Materion Allanol yng Nghronfa’r Loteri Fawr.\nDerek Walker, Prif Weithredwr\nMae’r Ganolfan yn lansio’r prosiect Olyniaeth Busnes a Chonsortia. Cyflogodd y prosiect dîm arbenigol i hyrwyddo perchnogaeth gweithwyr i berchnogion busnes sy’n gadael yn ogystal â hyrwyddo cydweithredu yn y sector preifat ar ffurf consortia cydweithredol.\nMae Gweinidog Tai, Adfywio a Threftadaeth Llywodraeth Cymru, Huw Lewis, yn cyhoeddi ei fod am weld cartrefi yn cael eu hadeiladu yng Nghymru gan ddefnyddio fframwaith cydweithredol.\nLansir y rosiect Tai Cydweithredol i gynyddu’r cyflenwad o dai cydweithredol yng Nghymru. Sefydlir cynlluniau arloesi yng Nghaerdydd, Caerfyrddin a Chasnewydd.\nYn 2014 cyhoeddwyd adroddiad gan Gomisiwn Cymru ar Gwmnïau Cydweithredol a Chydfuddiannol. Sefydlwyd y Comisiwn yn dilyn cynnig gan Ganolfan Cydweithredol Cymru.\nMae’r Ganolfan yn gweithio gyda Llywodraeth Cymru i sicrhau bod y Ddeddf Gwasanaethau Cymdeithasol a Llesiant (Cymru) sy’n dod i’r amlwg yn cynnwys cyfeiriad at fentrau cydweithredol a mentrau cymdeithasol a’u cefnogi.\nSymudodd y Ganolfan ei phrif swyddfa o Gaerdydd i Gaerffili\nDyfernir y contract i’r Ganolfan ar gyfer rhaglen cynhwysiant digidol newydd o’r enw Cymunedau Digidol Cymru.\nMae’r Ganolfan yn sicrhau cyllid gan yr Undeb Ewropeaidd a Llywodraeth Cymru i ddatblygu Busnes Cymdeithasol Cymru, prosiect gwerth £15m i ddarparu cefnogaeth twf i fentrau cymdeithasol, cwmnïau cydweithredol a busnesau sy’n eiddo i weithwyr ledled Cymru.\nMae’r Ganolfan yn datblygu Gofal i Gydweithredu, prosiect i gynorthwyo pobl i ddod ynghyd i gynllunio a thrafod eu hanghenion gofal a chymorth eu hunain. Nod y prosiect yw helpu pobl i sefydlu eu cydweithfeydd eu hunain i helpu i ddarparu gofal a chefnogaeth.\nMae’r Ganolfan yn lansio Cyfranddaliadau Cymunedol Cymru, prosiect arloesol i helpu cymunedau i ariannu prosiectau newydd gan ddefnyddio cyfranddaliadau cymunedol. Mae’r prosiect yn darparu arweiniad technegol ar ddatblygu cynlluniau a allai godi cyllid ecwiti gan aelodau’r gymuned.\nMae’r Ganolfan yn sicrhau £3m i ddatblygu gwasanaeth cymorth busnes cychwynnol newydd fel rhan o Fusnes Cymdeithasol Cymru.\nLansio cynhyrchion masnachol newydd Cyswllt Busnes Cymdeithasol ac Academi Menter Gymdeithasol Cymru.\nLansio rhaglen cynhwysiant digidol newydd gyda ffocws penodol ar iechyd o’r enw Cymunedau Digidol Cymru: Hyder Digidol, Iechyd a Lles.\nMewn cydweithrediad â mentrau cymdeithasol ac asiantaethau cymorth menter gymdeithasol a gyda chefnogaeth Llywodraeth Cymru, mae’r Ganolfan yn lansio gweledigaeth a chynllun gweithredu Trawsnewid Cymru Trwy Fenter Gymdeithasol.\nMae Cymunedau Digidol Cymru yn cyrraedd y 3 olaf yng ngwobrau Arweinwyr Digidol 100 yn y categori Menter Sgiliau Digidol neu Gynhwysiant y Flwyddyn am eu cynllun benthyca llechen yn ystod argyfwng COVID-19.\nMae eleni wedi bod yn anodd i bawb ac wedi dod â heriau digynsail i’r ffordd rydyn ni’n gwneud pethau. Er gwaethaf yr heriau hyn, rydym wedi bod yn gweithio’n galed i ddarparu cefnogaeth a darparu ein gwasanaethau ledled Cymru.\nMewn cydweithrediad â mentrau cymdeithasol ac asiantaethau cymorth menter gymdeithasol a gyda chefnogaeth Llywodraeth Cymru, mae’r Ganolfan yn lansio gweledigaeth a chynllun gweithredu Trawsnewid Cymru Trwy Fenter Gymdeithasol:\nMae Cymunedau Digidol Cymru wedi cyrraedd y 3 olaf yng ngwobrau Arweinwyr Digidol 100, yn y categori Menter Sgiliau Digidol neu Gynhwysiant y Flwyddyn am eu cynllun benthyca llechen yn ystod argyfwng COFID-19:\nDarganfyddwch fwy am y gwaith rydyn ni'n ei wneud a'n cyflawniadau\nErs i ni gael ein sefydlu ym 1982, mae Canolfan Gydweithredol Cymru wedi bod wrth galon economi gymdeithasol fywiog Cymru, gan ddod â chyllidwyr a phartneriaid ynghyd i...


eCylchlythyr Dysg Llywodraeth Cymru: 10 Mai 2017 (Rhifyn 494)\n10 Mai 2017 • Rhifyn 494\nEnnillwyr gwobrau addysgu mawreddog newydd wedi'u cyhoeddi\nCafodd 17 o ysgolion a gweithwyr addysg proffesiynol heb eu hail eu henwi ar restr fer #GwobrauAddysguCymru, a cyhoeddwyd yr enillwyr mewn digwyddiad arbennig yn Neuadd y Ddinas, Caerdydd ar ddydd Sul 7 Mai.\nMae panel o feirniad o bob cwr o Gymru wedi dewis ennillwyr o 7 categori, yn cynnwys:\nPennaeth y flwyddyn.\nGwobr am hyrwyddo llesiant a/neu gynhwysiant disgyblion yn yr ysgol.\nGwobr am gefnogi athrawon a dysgwyr.\nGwobr ysgol gyfan am hyrwyddo cydberthnasau â rhieni a’r gymuned.\nMae fideo ar gyfer pob enwebai yma ar ein rhestr chwarae YouTube.\nCefnogi dysgwyr ag anghenion gofal iechyd\nYn ddiweddar, ysgrifennodd Gweinidog y Gymraeg a Dysgu Gydol Oes i benaethiaid ysgolion meithrin, cynradd, uwchradd ac arbennig a gynhelir, ac unedau cyfeirio disgyblion yng Nghymru am y canllawiau statudol Cefnogi Dysgwyr ag Anghenion Gofal Iechyd. Gellir gweld copi o'r llythyr yma\nSioeau Teithiol Academi Genedlaethol Arweinyddiaeth Addysgol\nMae’r Academi Cenedlaethol Arweinyddiaeth Addysgol er mwyn galluogi datblygu arweinyddiaeth o ansawdd uchel ar draws y system. Rydym yn gwahodd penaethiaid ac arweinwyr eraill i'r sioeau teithiol sydd ar y gweill ar draws Cymru. Bydd y rhain yn rhoi cyfle gwerthfawr i chi i helpu i lunio ffocws yr Academi.\nDigwyddiad Dysgu Digidol Cenedlaethol 2017 – 21 Mehefin 2017\nMae cofrestru ar gyfer y digwyddiad dysgu digidol cenedlaethol ar agor! Bydd y diwrnod yn cynnwys anerchiad agoriadol gan Ysgrifennydd y Cabinet dros Addysg, Kirsty Williams; sgwrs cyweirnod gan John Jackson o London Grid for Learning, gweithdai a marchnad digidol.\nProfion Darllen a Rhifedd Cenedlaethol Adnodd Cymorth Diagnostig\nBydd yr adnodd cymorth diagnostig ar gyfer y profion darllen a rhifedd cenedlaethol ar gael yfory (11 Mai 2017). Bydd yr adnodd hwn yn helpu athrawon i ddadansoddi canlyniadau profion rhifedd eu disgyblion ac yn mapio’u perfformiad ar sail y Fframwaith Llythrennedd a Rhifedd Cenedlaethol.\nY dyddiad terfynol ar gyfer llwytho data ydi 7 Mehefin neu’r dyddiad a ddynodwyd gan eich Awdurdod Lleol/Consortiwm.\nPan fydd prawf olaf y cylch profion wedi’i weinyddu, rhaid i’r pennaeth cadarnhau bod pob canllaw wedi ei dilyn. Rhaid llofnodi datganiad ar gyfer 2017 a’u cyflwyno i’r consortiwm perthnasol erbyn 16 Mehefin.\nEnwebwch fyfyriwr ar gyfer cystadleuaeth Wythnos Llundain 2017\nRydym yn gwahodd penaethiaid yng Nghymru i enwebu un disgybl sy'n gweithio'n galed, benderfynol ac uchelgeisiol ym mlwyddyn 10 neu 11 i gystadlu am le ar wythnos profiad gwaith unigryw yn Llundain ym mis Gorffennaf 2017.\nRheoliadau ar rannu gwybodaeth am fyfyrwyr\nRydym am gael eich barn ar Rheoliadau Addysg (Gwybodaeth am Fyfyrwyr) (Cymru) 2017 a Rheoliadau Addysg (Gwybodaeth am Gyrchfannau) (Gweithgareddau Rhagnodedig) (Cymru) 2017.\nArolwg Cadw dysgwyr yn ddiogel\nMae Llywodraeth Cymru wedi datblygu arolwg ar ganllawiau diogelu statudol Cadw Dysgwyr yn Ddiogel, modiwlau e-ddysgu Diogelu cysylltiedig sydd ar Hwb ac anghenion hyfforddi Diogelu mewn ysgolion.\nGwerthuso’r Hysbysiadau Cosb Benodedig a gyhoeddwyd am golli’r ysgol yn rheolaidd\nMae’n bosib y bydd rhywun yn cysylltu â chi i ofyn i chi ein helpu ni i asesu sut mae’r polisi Hysbysiadau Cosb Benodedig ar gyfer presenoldeb yn yr ysgol wedi ‘i roi ar waith ar draws Cymru. Cynhelir y gwerthusiad rhwng 10 Ebrill a 31 Gorffennaf 2017.\nRydyn ni wedi comisiynu ICF Consulting ac Arad Research i werthuso gweithrediad o Hysbysiadau Cosb Benodedig.\nNewyddion Addysg Llywodraeth Cymru\nY diweddaraf am holl newyddion a datblygiadau addysg Llywodraeth Cymru.\nDilynwch ni ar facebook.com/addysgcymru ac ar cyfrif Twitter @LlC_Addysg\nWythnos i fynd tan ein CwrddHwb Maesteg. Archebwch eich lle nawr!\nMae’r cyfnod i ymgeisio ar gyfer y Gwobrau yn cau ar 17 Mai 2017.\nMae Gwobrau eleni’n edrych i ddathlu cyflawniadau athrawon Almaeneg ar draws y DU.


Dirwyo pedwar am deithio 200 milltir i edrych ar gwch – Golwg360\nHeddlu’n stopio llond car o bobl yn Sir Benfro\nMae pedwar o bobl wedi cael eu dirwyo ar ôl teithio o Dorset i Sir Benfro i edrych ar gwch.\nDywed Heddlu Dyfed-Powys i’r car gael ei stopio ar yr A477 ger Llanteg wrth i gerbydau gael eu gwirio.\nRoedd y pedwar yn y car wedi teithio tua 200 milltir ar eu ffordd i Aberdaugleddau i edrych ar gwch yr oedd gyda nhw diddordeb yn ei brynu.\nCafodd y pedwar hysbysiadau cosb am dorri rheoliadau Covid-19.\n‘Mwyafrif yn cydymffurfio’\nMeddai’r Arolygydd Andy Williams: “Er bod y mwyafrif o bobl yn cydymffurfio â’r rheoliadau sydd ar waith i sicrhau ein diogelwch, rydym yn dal i ddod ar draws lleiafrif bach nad ydyn nhw fel petaen nhw’n deall y rheoliadau.\n“Mae’n hanfodol, cyhyd ag y bo’r rheoliadau’n dal ar waith, fod pawb yn cymryd cyfrifoldeb am eu gweithredoedd a sicrhau nad ydyn nhw’n teithio ond pan fo hynny’n gwbl angenrheidiol.\n“Ein nod o hyd yw diogelu’n gweithwyr allweddol a’r cyhoedd yn gyffredinol.”\nYr Alban yn glynu at yr un cyfyngiadau


Penodi'r Farwnes Tanni Grey-Thompson yn Gadeirydd Chwaraeon Cymru – Llanelli Online News\nHeddiw, cyhoeddodd y Dirprwy Weinidog dros y Celfyddydau a Chwaraeon, Dawn Bowden bod y Farwnes Tanni Grey-Thompson wedi’i phenodi’n Gadeirydd newydd Chwaraeon Cymru.\nMae Tanni Grey-Thompson yn enwog am ei llwyddiannau fel athletwr, ac mae’n enillydd mwy nag un medal aur mewn chwaraeon Paralympaidd. Bu’n cystadlu dros Gymru mewn pum Gêm Baralympaidd a thair o Gemau’r Gymanwlad, gan ennill 16 medal, gan gynnwys 11 medal aur, ac mae’n dal dros 35 o recordiau byd.\nFe’i ganwyd yng Nghaerdydd, dechreuodd rasio cadair olwyn yn ddeuddeg oed, ac ymunodd â Chlwb Athletau Pen-y-bont ar Ogwr yn bymtheg oed. Astudiodd ym Mhrifysgol Loughborough, gan ennill gradd anrhydedd mewn Gwleidyddiaeth a Gweinyddiaeth Gymdeithasol, ac mae wedi bod yn aelod annibynnol ar draws y fainc yn Nhŷ’r Arglwyddi ers 2010.\nAr hyn o bryd mae’n gadeirydd UK Active (tan fis Mehefin 2022), yn ymddiriedolwr Sefydliad Chwaraeon y Gymanwlad, ac yn llysgennad UNICEF.\nFel Cadeirydd Chwaraeon Cymru, bydd Tanni yn atebol i Ddirprwy Weinidog y Celfyddydau a Chwaraeon am berfformiad Chwaraeon Cymru ac am gyflawni blaenoriaethau strategol. Mae datblygu a chynnal perthynas agos â’r Dirprwy Weinidog ac aelodau allweddol o Lywodraeth Cymru yn rhan hanfodol o rôl y Cadeirydd.\nWrth gyhoeddi’r penodiad, dywedodd Dawn Bowden, Dirprwy Weinidog y Celfyddydau a Chwaraeon:\n“Rwy’n falch iawn o benodi Tanni i’r rôl hollbwysig hon ym maes chwaraeon yng Nghymru. Mae’n dod â chyfoeth o brofiad a llawer o agweddau i’r rôl – nid yn unig y mae wedi ysbrydoli cenedl yn y maes cystadleuol, ond mae ganddi hefyd brofiadau llysgenhadol a strategol sylweddol ar lefel ryngwladol.\n“Wrth inni ddathlu llwyddiannau menywod ar Ddiwrnod Rhyngwladol y Menywod heddiw, bydd ei phenodiad yn dod â gwerth enfawr i chwaraeon yng Nghymru. Mae wedi bod yn llais credadwy a darbwyllol i ieuenctid, i fenywod, ac i athletwyr anabl ar draws sawl maes o fywyd cyhoeddus, ac edrychaf ymlaen at weithio gyda hi.\n“Hoffwn ddiolch hefyd i Lawrence Conway am ei waith rhagorol fel Cadeirydd dros y pum mlynedd diwethaf wrth iddo adael y sefydliad mewn cyflwr da yn dilyn cyfnod heriol dros ben.”\n“Rwyf wrth fy modd ac wedi fy nghyffroi gan y cyfle hwn i gefnogi pobl i fod yn egnïol ac i fyw bywydau iach. Credaf yn gryf, pe na bawn wedi cael fy ngeni a’m magu yng Nghymru, na fyddwn wedi profi’r cyfleoedd a gefais.\n“Ar lefel bersonol, mae’r penodiad hwn yn cwblhau cylch. Chwaraeon Cymru (ac Elite Cymru) oedd y bwrdd cyntaf i mi ymuno ag ef tra oeddwn yn dal i fod yn athletwr oedd yn cystadlu – rhoddodd gipolwg go iawn i mi ar sut mae’r system chwaraeon yn gweithio o’r ddau safbwynt. Mae’n fraint wirioneddol cael cynnig y cyfle hwn.”\nBydd y Farwnes Tanni Grey-Thompson yn dechrau yn ei swydd ar y 4ydd o Orffennaf, gan gymryd yr awenau oddi wrth Lawrence Conway sy’n camu i lawr ar ôl 5 mlynedd.\nMeddai Lawrence Conway: “Rwy’n teimlo’n freintiedig iawn o fod wedi arwain Chwaraeon Cymru dros y pum mlynedd diwethaf. Hoffwn ddiolch yn arbennig i’r Bwrdd a holl staff Chwaraeon Cymru sydd wedi gweithio mor galed ac wedi bod mor gefnogol dros y cyfnod hwn. Credaf fod y sefydliad mewn lle da iawn ar hyn o bryd.\n“Ond mae heriau o’n blaenau bob amser ac ni allaf feddwl am unrhyw un sy’n fwy addas i arwain y sefydliad wrth ymateb i’r heriau hynny na Tanni, ac mae ei hanes a’i hymrwymiad i chwaraeon a gweithgarwch corfforol ar bob lefel yn siarad drostynt eu hunain. Dymunaf bob llwyddiant iddi.”\nYR wythnos hon, cynhelir yr ymgyrch ‘Y Rhai Mewn Glas’ gyntaf, sef dathliad o Swyddogion…\nMAE Plaid Cymru wedi mynegi ei ‘siom’ wrth i’r Bil Awtistiaeth gael ei wrthod gan…\nYN ystod y flwyddyn ddiwethaf, dangoswyd i ddisgyblion sut mae adnabod llefydd diogel i groesi'r…


Tlodi yng Nghymru | rhysllwyd.com\nWrth mod i’n paratoi i deithio i Kiev ddiwedd yr wythnos lle dwi’n disgwyl gweld “tlodi” a “chaledi” mawr ches i fy atgoffa bore ma ar wefannau’r BBC fod tlodi difrifol o flaen ein trwynau yma yng Nghymru. Ar y cyfan mae rhannau mawr o Gymru, yn arbennig y fro Gymraeg a dros 40% o blant yn byw mewn tlodi ac mae’r nifer dros 50%+ mewn ardaloedd penodol fel y Cymoedd a Chwm Gwendraeth.\nMap yn Dangos Tlodi Plant yn y DG\nMae’r Eglwysi fyddw ni’n ymweld a nhw yn Kiev yn ateb anghenion ymarferol a tlodi’r ddinas a thrwy hynny yn gweld twf Eglwysig pwysig ac arwyddocaol. Onid dyna fel yr oedd hi yng Nghymru slawer dydd? Yr eglwysi yn rhoi addysg i’r werin dlawd a thrwy hynny yn gweld twf Eglwysig? Yn wyneb yr ystadegau yma dwi’n gobeithio fedrw ni ddod a chydig bach o weledigaeth Kiev nol i Gymru gyda ni.\nDwi’n sicr fy marn fod efengylu heb ofal cymdeithasol i’ch cymdeithas yn siwr o fethu ac yn haeddu methu. Do fe ddywedodd Iesu fod rhaid i ni gael ein “ail-eni” i gael mynd i’r Nefoedd (John 3:3) ond fe ddywedodd hefyd fod rhaid i ni ildio ein cyfoeth a helpu’r tlawd (Luke 18:22). Mae Cristnogion yn tueddu i fynny closio at un o’r amodau hynny yn unig lle mewn gwirionedd maen rhaid mabwysiadu’r ddau.


Arddangosfa Tim yn codi dros £2k ar gyfer elusennau canser - Powys\nArddangosfa Tim yn codi dros £2k ar gyfer elusennau canser\nMae artist a chlaf canser o'r Trallwng a welodd ei freuddwyd o gael arddangosfa yn cael ei gwireddu'r mis diwethaf wedi codi dros £2k ar gyfer dwy elusen ganser - Cymorth Canser Macmillan a Chanolfan Lingen Davies lle mae'n derbyn cemotherapi pob pythefnos.\nDerbyniodd Tim Platt 59 mlwydd oed, ddiagnosis o ganser y coluddyn a lymffoma ym mis Hydref 2016 a daeth i gysylltiad gyda'r rhaglen Gwella'r Daith Canser (ICJ) ym Mhowys y llynedd i rannu ei stori. Mae'r rhaglen - partneriaeth tair ffordd rhwng Macmillan, Cyngor Sir Powys a Bwrdd Iechyd Addysgu Powys - yn gweithio i gydlynu gwasanaethau yn well yn lleol ac i sicrhau fod pobl sy'n derbyn diagnosis canser yn cael cynnig yr help a'r gefnogaeth sydd eu hangen arnynt trwy'r hyn a elwir yn asesiad anghenion holistig.\nSiaradodd Tim wedi hynny mewn lansiad rhithiol ar gyfer y rhaglen ym mis Medi gan esbonio sut yr oedd ei hoffter o gelf wedi helpu eich les a sut y byddai wrth ei fodd yn trefnu arddangosfa o waith ei fywyd.\nCafodd ei ddymuniad ei wireddu diolch i ymdrechion aelodau'r rhaglen gan gynnwys y Cynghorydd Myfanwy Alexander, yr Aelod Cabinet dros Wasanaethau Oedolion yng Nghyngor Sir Powys a ddaeth i gysylltiad gyda'r Parc Cerfluniaeth a Chanolfan Gelfyddydol Cymru a leolir yng Nghaersws. Dyma lle cynhaliwyd arddangosfa Tim wedi hynny yn ystod mis Gorffennaf eleni. Gwerthoedd Tim gyfran fawr o'i waith i godi arian ar gyfer y ddwy elusen a chafodd dros £2k ei godi. Rhoddodd Tim ganran o'r elw at y Ganolfan Gelfyddydol hefyd. Dywedodd Tim:\n"Gyda help rhaglen ICJ Macmillan, rwyf wedi gallu gwireddu uchelgais gydol oes i arddangos fy nghelf. Rhaid i mi fynegi diolch i Ganolfan Gelfyddydol Canolbarth Cymru a gytunodd i gynnal yr arddangosfa o'm gwaith a'r bobl a ddaeth i'm cefnogi a gweld sut y gall celf adrodd stori. Gwerthais nifer o'm darnau a gododd gronfeydd i gefnogi Cymorth Canser Macmillan a Chanolfan Lingen Davies yn Ysbyty Brenhinol Yr Amwythig. Dyma lle'r wyf yn cael fy nghemotherapi pob pythefnos."\nDywedodd Richard Pugh, Pennaeth Partneriaethau ar gyfer Cymorth Canser Macmillan yng Nghymru: "Mae stori Tim yn un sy'n crynhoi ein hethos - gwneud beth bynnag mae'n ei gymryd i helpu pobl i fyw eu bywydau cyn llawned ag y gallant a chyflawni pethau sydd o bwys iddynt. Cafodd breuddwyd Tim o gael arddangosfa ei gwireddu diolch i nifer o gyfrannwyr yn y rhaglen ICJ ac rydym yn diolch i Tim am ei ymdrechion codi arian rhagorol sydd wedi gweld ein helusen yn derbyn dros £700."\nI unrhyw un sy'n dymuno dod i gysylltiad, mae Llinell Gymorth Macmillan ar agor saith niwrnod yr wythnos rhwng 8am-8pm ar 0808 808 00 00 neu edrychwch ar macmillan.org.uk.\nDywedodd Helen Knight, Rheolwr Datblygu ar gyfer Cronfa Canser Lingen Davies, fod yr arddangosfa yn uchafbwynt gwych i waith Tim dros y blynyddoedd.\n"Rydym mor falch fod Tim wedi gallu cyflawni uchelgais oes i lwyfannau arddangosfa ei hunan. Mae'n dipyn o gamp i allu cydweithio a threfnu hyn yn ystod Covid ac yntau wedi bod yn mynd trwy driniaeth hefyd.\n"Ar ran pawb yma yn yr elusen, hoffem ddweud diolch anferthol i Tim a phawb sydd wedi ei gefnogi. Bydd yr arian a godwyd yn mynd yn ôl yn uniongyrchol at helpu cleifion eraill fel Tim wrth iddynt fynd trwy eu triniaeth canser yng Nghanolfan Canser Lingen Davies."


Colchones atlas puebla - Barcelino\nColchones atlas puebla en Colchónes Los productos de 1 a 18 de 71 en total\nHefyd in gwybod año hyn y byddwch in ei wneud OS oes bwlch sylweddol o corrió amseru rhwng Cael eich dodrefn Newydd un chael gwared ARIO dodrefn Hyn. Mae colchones atlas puebla llawer o gwestiynau y mae angen eu colchones atlas puebla hystyried. Peidiwch â meddwl ddwywaith am fargeinio Gyda rhywun sy'n gwerthu dodrefn. Cofiwch fod y marcado ar dodrefn y Cartref fel arfer Tua 20%, Felly dylai Amser bob fod yn meneo-ystafell yn y pris. nad os ydych am i bargeinio, wedi i rywun DDOD gyda chi un fydd.Mae hyn in Arbed llawer o aria i chi chi wrth i fanteisio ar brisiau clirio hyn. Se utiliza dodrefn in Ffordd wych o Arian Arbed. Mae'n bwysig archwilio dodrefn un ddefnyddir in ofalus IAWN Cyn i chi brynu ei. Profwch año holl ddrysau un droriau, yn edrych am crafiadau un sicrhau BOD y maldito in ddigon Cadarn. Fel arfer mae'n bien i ddewis dodrefn pren solet OS ydych in prynu eitemau ail-ley. Dylech Bob Amser brofi ac archwilio y dodrefn ydych in meddwl am brynu.Os ydych am Arbed Arian wrth amnewid dodrefn, dylech edrych i mewn i brynu dodrefn eiddo in flaenorol. Gydag ychydig o saim penelin gallwch in hawdd drawsnewid maldito sy'n edrych in hyn sydd in gyffredinol mewn cyflwr da. Gallwch DDOD o hyd DARNAU fel dreseri, byrddau coffi, Tablau Cegin ac in fwy na dim ond Angen ychydig o baent i edrych in DDA. Yn dibynnu ar ba fath o anifeiliaid anwes sydd gennych, ystyriwch dodrefn Lledr.Ni fydd ceño sofá de dos plazas Gyda chadeirydd du yn edrych mor dda, Felly darllenwch y disgrifiadau yn drylwyr. Ystyried y ddau ffurf una sartén swyddogaeth fyddwch in dewis maldito Newydd o ddodrefn. Mae'n ddigon hawdd i brynu eitem Newydd sy'n edrych in drawiadol in eich ystafell. bynnag fodd, os YW mor anymarferol nad yw'n Wir in defnyddiadwy ar eich Cyfer chi a'ch teulu, eich BOD wedi gwastraffu eich Arian mewn gwirionedd. Pwy fydd in Wir in defnyddio eich dodrefn Newydd.


Sgwrsio Moora. Sgwrsio am ddim gyda dieithryn ar hap yn syth o Moora.\nCroeso i Chatroulette MooraCyswllt i berson aleatory unrhyw le yn y byd. Gyda Chatroulette Moora gallwch ddewis rhwng yr opsiynau canlynol:- Sgwrs am ddim gyda phob math o bobl o Moora. I nodi hyn, ewch i 'Settings'.- Sgwrs gyda gwe-gamera yn y modd 'n fideo'.- Sgwrs gyda meicroffon yn y modd 'micro'.- Sgwrs safle ddienw heb micro ac nid oes unrhyw 'n fideo yn y modd' testun '.- Spy sgyrsiau eraill yn ddienw os ydych yn caniatáu.- Os nad ydych yn dymuno i ni spied newid yn 'Settings'.I ddechrau pwyswch 'F2' neu cliciwch 'dechrau'.\nRhestr o ddinasoedd yn Moora:


10 Buddion Rhaglenni Teyrngarwch a Gwobrwyo Cwsmeriaid | Martech Zone\nGyda dyfodol economaidd ansicr, mae'n hanfodol bod busnesau'n canolbwyntio ar gadw cwsmeriaid trwy brofiad eithriadol i gwsmeriaid ac yn gwobrwyo am fod yn deyrngar. Rwy'n gweithio gyda gwasanaeth dosbarthu bwyd rhanbarthol ac mae'r rhaglen wobrwyo maen nhw wedi'i datblygu yn parhau i gadw cwsmeriaid yn dychwelyd drosodd a throsodd.\nYstadegau Teyrngarwch Cwsmer\nYn ôl Papur Gwyn Experian, Adeiladu Teyrngarwch Brand mewn Byd Traws-Sianel:\nGellir diffinio 34% o boblogaeth yr UD fel teyrngarwyr brand\nMae 80% o deyrngarwyr brand yn honni nad ydyn nhw'n prynu brandiau anhysbys er mwyn arbed arian yn unig\nMae teyrngarwyr yn croesawu syniadau newydd ac yn ymateb gyda dyblu'r cyfraddau trafodion ar ymgyrchoedd sy'n tynnu sylw at fuddion rhaglenni teyrngarwch newydd\nMae teyrngarwyr yn darparu cyfraddau clicio sylweddol uwch ar arolygon a cheisiadau adolygu, yn ogystal â gwahoddiadau i ddod yn gefnogwr brand ar wefannau cyfryngau cymdeithasol\nMae'n wirioneddol annifyr bod y mwyafrif o gwmnïau'n cynnig gostyngiadau i gwsmeriaid sydd newydd eu caffael ac yna'n anwybyddu'r cwsmeriaid sydd wedi aros yn deyrngar ac sy'n cael yr effaith fwyaf ar linell waelod y cwmni. Profir buddion rhaglen gwobrau teyrngarwch:\nMae 75% o gwmnïau'r UD sydd â rhaglenni teyrngarwch yn cynhyrchu enillion ar fuddsoddiad. Mae'n amlwg mai hwn yw'r budd mwyaf sylweddol i fusnesau sy'n buddsoddi eu doleri ar raglenni teyrngarwch.\nYr ffeithlun hwn o Zinrelo, Y 10 Budd Gorau o Raglen Gwobrwyo Teyrngarwch, yn dangos buddion rhaglen gwobrau teyrngarwch:\nGyrru Gwerthiannau Ailadrodd - cyflawnir hyn trwy ddarparu gwobrau am bob math o weithgaredd, gan gynnwys creu cyfrifon, tanysgrifio e-bost, cyfryngau cymdeithasol yn dilyn, uwchlwytho lluniau, atgyfeiriadau, ac ati. Mae hon hefyd yn ffordd wych o ail-danio defnyddwyr segur neu gynyddu gwerthiant gyda chwsmeriaid cyfredol.\nCynyddu Gwerth Gorchymyn Cyfartalog - Mae cwsmeriaid teyrngar yn prynu'n amlach a hefyd yn gwario mwy fesul trafodiad.\nCost Caffael Cwsmer Is - Ychwanegwch atgyfeiriadau at eich rhaglen wobrwyo er mwyn i'ch cwsmeriaid ledaenu'r gair ar eich cynhyrchion a'ch gwasanaethau. Mae argymhellion ar lafar gwlad yn cario tunnell o bwysau gyda defnyddwyr.\nGwella Gludedd yn Erbyn Cystadleuaeth - Os arbedir rhai gwobrau i'ch cwsmer, mae'n amheus a fydd yn rhoi'r gorau i'ch brand ... hyd yn oed os yw'r cystadleuydd yn rhatach.\nGostwng Gostyngiadau i Gwsmeriaid - Oes gennych chi gynhyrchion y mae angen i chi eu symud? Yn hytrach na'u disgowntio'n serth i bawb, cynigiwch opsiwn pwynt uwch i gwsmeriaid ffyddlon yn lle.\nCynyddu Cyfraddau Trosi - Dangoswch nifer y pwyntiau y bydd cwsmeriaid yn eu hennill gyda'u trol cyfredol ... ac efallai y byddan nhw'n gwario mwy i gael mwy o bwyntiau.\nDylanwadu ar Ddethol Cynnyrch - Defnyddiwch luosydd i wneud cynhyrchion ymyl uwch yn fwy fforddiadwy i'ch cwsmeriaid ffyddlon.\nAdeiladu Proffiliau Defnyddwyr Cyfoethog - Angen mwy o wybodaeth i segmentu a phersonoli'ch cyfathrebiadau marchnata yn well? Cynnig pwyntiau gwobrwyo ar gyfer cwblhau proffil a sganio derbynneb ar gyfer pryniannau all-lein.\nCynyddu Cynnwys a Gynhyrchir gan Ddefnyddwyr - Gwobrwyo cwsmeriaid am ysgrifennu adolygiadau, ateb cwestiynau, a llwytho lluniau i fyny.\nCynyddu Cyfranogiad Cyfryngau Cymdeithasol - Rhowch bwyntiau teyrngarwch i ddefnyddwyr ar gyfer rhannu cymdeithasol ac eiriolaeth.\nMae Zinrelo hefyd yn darparu rhai fformiwlâu ar gyfrifo effeithiolrwydd pob un o'r strategaethau gwobrwyo hyn yn eu ffeithlun.\nMae Zinrelo yn cynnig diwrnod modern, platfform gwobrau teyrngarwch mae hynny'n cynyddu gwerthiant ailadroddus a refeniw fesul cwsmer trwy ymgysylltu â chwsmeriaid 360 gradd. Mae Zinrelo yn annog sawl dimensiwn o deyrngarwch gan gynnwys teyrngarwch trafodol, cymdeithasol, atgyfeirio, ymgysylltu a ymddygiadol. Mae'n cefnogi lleoliadau omni-sianel sy'n rhychwantu siopau bwrdd gwaith, symudol a chorfforol.\nTags: caffael cwsmeriaidcost caffael cwsmeriaidteyrngarwch cwsmeriaidplatfform teyrngarwch cwsmeriaidystadegau teyrngarwch cwsmeriaidgwobrau cwsmeriaidplatfform gwobrau cwsmeriaiddisgowntiocynyddu gwerth archeb ar gyfartaleddcost caffael cwsmeriaid isplatfform gwobrau teyrngarwchgwobrwyongludiogrwyddproffiliau defnyddwyrar lafar gwladzinrelo


Llyfrgell Owen Phrasebank - odid\nGan na wyddom beth oedd maint odid un o'r argraffiadau sy'n cario'i enw ef a'i gydweithwyr, nid oes modd inni wireddu'r hawl hon.\nUn felly oedd Henry Rowlands, gŵr na fu ymhellach bron na Chonwy ac na sangodd ei droed ar ddaear Lloegr odid erioed, yn ol ei gyfaill Edward Lhwyd.\nAc odid na chaech deimlo'i charn wrth gilio heibio iddi.\nYm mhlwyf Llechylched nid yw'r afon odid fyth yn cad ei galw'n Afon Caradog.\nni ni y blaenwyr odid ddim gwasanaeth o gwbl yn awr a'r cyfle wedi mynd rhaid edrych tua'r dyfodol.\nBu mwy o swyn yn ei enw ef i Gymru oll, a mwy o ramant yn ei fywyd, nag odid yr un o'i gyfoeswyr.


Coleg arloesol yn dathlu pum mlynedd o lwyddiant | Bwrdd Uchelgais Economaidd Gogledd Cymru\nColeg arloesol yn dathlu pum mlynedd o lwyddiant\nMae coleg arloesol yng ngogledd ddwyrain Cymru ‘Coleg Cambria’ yn dathlu ei bumed pen-blwydd ddydd Sul (5 Awst).\nWedi’i sefydlu drwy uno Coleg Glannau Dyfrdwy a Choleg Iâl yn Wrecsam, ac adeiladu ar uno blaenorol Glannau Dyfrdwy â Choleg Garddwriaeth Cymru a Choleg Llysfasi, mae Cambria wedi torri sawl record ac wedi gosod meincnod ar gyfer y sector addysg bellach.\nMae’r coleg wedi nodi’r achlysur dros yr wythnosau diwethaf gyda digwyddiadau yn cynnwys barbiciw i fwy na 500 o staff, seremoni wobrwyo myfyrwyr a'r Prif Weithredwr, David Jones yn cerdded 48 milltir ar draws eu pum campws mewn un diwrnod ar gyfer yr NSPCC.\nRoedd uno’r ddau goleg yn 2013 yn ‘heriol’ yn ôl Mr Jones, a theimla bod yr ymdrechion y maent wedi eu gwneud dros gyfnod byr yn nodi ymrwymiad staff, y tîm rheoli a’r Bwrdd.\n“Mae gennym dîm cryf iawn sy’n credu yn y weledigaeth drosfwaol,” meddai.\n“Rydym yn cysylltu â’n cymuned, â diwydiant a’n myfyrwyr i greu cyfleoedd a chefnogi’r economi.\n“Mae’n anodd credu mai pum mlynedd yn unig sydd wedi bod, rydym wedi cyflawni gymaint gyda’n gilydd ac mae llawer mwy i ddod.”\nDywedodd Mr Jones – a gafodd ei enwi yn Arweinydd AB TES y flwyddyn yn 2017 – bod cyfraniad Cambria yn mynd ymhell y tu hwnt i academia.\nMae’r coleg yn pwmpio mwy na £400m yn flynyddol i’r economi lleol, yn cyflogi cannoedd o staff ac yn arwain y ffordd wrth hyrwyddo iechyd, lles ac ymwybyddiaeth ofalgar drwy’r ymgyrch Heini Cambria sydd wedi ennyn canmoliaeth fawr.\nMae degau o filiynau wedi’u gwario ar gyfleusterau o’r radd flaenaf, megis y cyfadeilad technoleg peiriannu £10 miliwn a’r ailddatblygiad campws ar Ffordd y Bers yn Wrecsam; y ganolfan chweched dosbarth £14m a'r Ganolfan Addysg Uwch Awyrofod £3.36m yng Nglannau Dyfrdwy, ac Ysgol Fusnes £3.5m yn Llaneurgain, a datgelwyd cynlluniau yn gynharach yn yr haf ar gyfer gwaith ailwampio gwerth £20m ar safle Iâl yn Wrecsam.\nGall Mr Jones gyfeirio at sawl llwyddiant, ond dywed mai’r ymdrechion a wnaed wrth greu cysylltiadau â diwydiant i ategu'r rhaglenni lleoliadau gwaith a phrentisiaethau - sy'n rhoi sylfaen gadarn i fyfyrwyr ddewis a chanlyn eu gyrfa ddewisol – yw’r un y mae o fwyaf balch ohono.\n“Adlewyrchiad o hynny yw'r cynnydd yr ydym wedi’i wneud yn rowndiau terfynol Worldskills ac Ewro,” meddai.\n“Dim ond pum mlynedd yn ôl y dechreuom gystadlu yn y gystadleuaeth, ond rydym wedi mynd ymlaen i fod yn un o'r colegau â'r nifer mwyaf o fyfyrwyr yn cymhwyso ar gyfer rowndiau terfynol Worldskills y DU am y tair blynedd diwethaf, yn ennill gwobrau yn rheolaidd a gyda dau fyfyriwr yn cynrychioli Tîm y DU yn rownd Derfynol y Byd yn Abu Dhabi y llynedd.\n“Dyna gyflawniad arbennig sy’n amlygu gwerth peirianneg, harddwch a gwallt, dylunio, busnes a sawl cwrs seiliedig ar gyflogwyr arall yr ydym yn eu darparu.”\nMae Mr Jones nawr yn edrych ymlaen at y pum mlynedd nesaf a thu hwnt.\n“Rydym oll wedi gwneud mor dda ac yn falch o ba mor bell yr ydym wedi dod, ond wrth gwrs mae yna bob amser le i wella" meddai.\n“Rydym yn ehangu ein darpariaeth Gymraeg a dwyieithog yn sylweddol, rydym wedi lansio partneriaethau newydd â sefydliadau arweiniol mewn chwaraeon, arlwyo a’r cynllun Dug Caeredin, ac mae gennym lawer mwy ar y gweill.\n“Mae Prentisiaethau yn faes yr ydym yn ceisio ei wella yn flynyddol, ac wrth gwrs mae cynigion cyffrous ar gyfer ein campws Iâl yn Wrecsam, gan adeiladu ar y cyfleusterau gwych sydd gennym yn barod.”\nYchwanegodd Mr Jones: “Cychwyn y daith yn unig yw hyn, mae llawer mwy i ddod, ac ar ran y Corff Llywodraethu hoffwn ddiolch i bawb sydd wedi bod yn rhan o’r siwrnai hyd yma.\n“Rydych wedi ein helpu i osod y sylfaen ar gyfer dyfodol disglair i Cambria, ei staff, myfyrwyr a'r gymuned ehangach yma yng ngogledd ddwyrain Cymru."\nAm fwy o wybodaeth am Goleg Cambria, ymwelwch â’r wefan www.cambria.ac.uk/?lang=cy


Gwaharddiad – dros dro – Sentencing\nAm y trosedd(au) o ………… rydym yn rhoi dedfryd o waharddiad dros dro. Bydd hyn yn cychwyn nawr ac yn para am gyfnod o chwe mis neu hyd nes y cewch eich dedfrydu, pa un bynnag ddaw gyntaf. Pan gewch eich dedfrydu byddwch yn cael gwybod yn union faint fydd eich cyfnod gwaharddiad. Bydd y gwaharddiad heddiw’n cyfrif tuag at unrhyw gyfnod gwaharddiad terfynol a osodir.\nNi allwch yrru unrhyw gerbyd modur ar ffordd neu mewn lle cyhoeddus o’r funud hon ymlaen. Os byddwch yn gyrru a chithau wedi’ch gwahardd, byddwch yn cyflawni trosedd difrifol ac efallai y cewch garchar a’ch gwahardd eto.\nRemandio yn y ddalfa ar ôl collfarnu (troseddau ddiannod gyda’r opsiwn i garcharu)


Am | Coracle\nCyfnewidfa Celfyddydau Gweledol\nBeth yw Coracle\nMae Coracle yn bartneriaeth dan arweiniad Prifysgol Cymru Y Drindod Dewi Sant a champws Wexford IT Carlow, Canolfan y Celfyddydau Wexford a Chynghorau Sir Gaerfyrddin a Wexford. Mae’r rhaglen hon o weithgareddau traws-ffiniol yn datblygu medrau lefel uwch er mwyn gwella cyflogadwyedd a chystadleurwydd ymhlith Ymarferwyr Creadigol yn Ne Ddwyrain Iwerddon a De Orllewin Cymru. Conglfaen y datblygiad hwn yw darparu cyrsiau gan bartneriaid addysg uwch a phellach.\nAr lefelau rhanbarthol a chenedlaethol mae cryfhau seilwaith y sector creadigol a diwylliannol yn allweddol i’w gynaliadwyedd. Mae darparu gradd MBA mewn Rheolaeth Celfyddydau Broffesiynol trwy bartneriaeth gan y ddau sefydliad addysg uwch yn mynd i’r afael â’r angen hwnnw trwy arfogi unigolion allweddol gyda’r medrau busnes i reoli elfennau o’r diwydiannau creadigol mewn ffordd strategol.\nAtegir yr MBA gan nifer o gyrsiau byrion penodol ym meysydd busnes a galwedigaethol a gweithdai ymarferol. Mae hefyd yn rhannu gwybodaeth ac arfer gorau trwy brosiectau cyfnewid, cynlluniau interniaeth a chysylltiadau mentora anffurfiol ond dwys.\nRhan ganolog o’r prosiect yw’r wefan cyfryngau cymdeithasol hon sy’n cynnig cyfle unigryw gofod portffolio aml-gyfryngol i ymarferwyr creadigol. Thema gyffredinol Coracle yw gwyl. Mae gwyliau celfyddydau yn cynnig llwyfannau ar gyfer gwaith creadigol ac maent yn arddangos y datblygiad medrau a ddigwyddodd trwy’r buddsoddiad hwn yn y diwydiannau creadigol. Mae gwyliau celfyddydau hefyd yn cyfrannu at werth diwylliannol ychwanegol economïau’r rhanbarthau ac yn cael effaith uniongyrchol a chadarnhaol ar dwristiaeth ddiwylliannol a’r diwydiant lletygarwch.\nCaiff Coracle ei rhan ariannu gan Gronfa Datblygu Rhanbarthol Ewrop (ERDF) trwy Raglen Iwerddon Cymru (INTERREG 4a)\nBeth yw Interreg\nNod gyffredinol Rhaglen Iwerddon Cymru 2007-2013 yw mynd i’r afael â materion yn ymwneud ag arloesedd, mentergarwch, yr economi wybodaeth, newid hinsawdd ac adfywio cymunedol rhwng y ddwy wlad. Mae INTERREG, sy’n cynrychioli ‘inter-regional’, yn un o raglenni Cymuned yr UE sy’n anelu at gryfhau cydlyniad economaidd a chymdeithasol trwy hyrwyddo cydweithredu rhyngwladol a thraws-ffiniol.\nYr ardaloedd daearyddol sy’n cymryd rhan ym mhrosiect CORACLE yw:\nYn Iwerddon: Dulyn, Wicklow, Carlow, Wexford, Kilkenny, Waterford & De Tipperary;\nYng Nghymru: Ceredigion, Sir Gaerfyrddin & Sir Benfro.\nMae’r Môr Celtaidd yn gyswllt sy’n uno pob rhan o ardal y Rhaglen. Mae ei rôl yn brif bwynt mynediad i bobl a nwyddau yn teithio rhwng Iwerddon a gwledydd Prydain, ac ymlaen i farchnad cyfandir Ewrop, yn hollbwysig i lwyddiant y Rhaglen.\nMae Rhaglen Iwerddon Cymru yn ceisio datblygu’r rhanbarth traws ffiniol ymhellach trwy:\nWella lles economaidd, amgylcheddol a chymdeithasol cyffredinol ardal cydweithredu Iwerddon Cymru;\nSicrhau bod yr ardal yn datblygu mewn ffordd fwy cydlynol, cytbwys a chynaliadwy;\nCyfrannu at wneud y rhanbarth a’r UE yn fwy cystadleuol mewn byd sy’n ehangu.\nMae’r Rhaglen yn canolbwyntio ar gydweithredu er mwyn sicrhau datblygiad rhanbarthol integredig trwy strategaethau cyffredin. Mae’r Rhaglen yn chwilio am brosiectau sy’n ceisio mynd i’r afael ar y cyd â’r heriau a nodir mewn polisïau UE, Gwyddelig a Chymreig ac sy’n cael effaith gadarnhaol ar gymunedau lleol yn yr ardal draws ffiniol.\nPrifysgol newydd a grëwyd trwy uno’r ddau sefydliadaddysg uwch hynaf yng Nghymru - Prifysgol Cymru Llanbedr Pont Steffan a Choleg Prifysgol y Drindod Caerfyrddin.\nInstitute of Technology Carlow, Wexford Campus\nLleolir Campws Wexford IT Carlow oddi ar Heol Summerhill, yn edrych allan dros Dref Wexford a’r môr. Mae’r campws yn cynnig cyrsiau llawn amser mewn Busnes, Celf a Cyfathrebu a Dylunio.\nRôl Adran y Celfyddydau yng Nghyngor Sir Wexford yw cynnal a chefnogi’r gwaith o ddatblygu’r celfyddydau yn y sir.\nCanolfan y Celfyddydau Wexford hithau’r Ganolfan Celfyddydau ranbarthol hynaf yn Iwerddon, bu’n darparu rhaglen gelfyddydol fywiog i’r gymuned a’r ymwelydd fel ei gilydd er 1974.\nMae Gwasanaethau Hamdden Cyngor Sir Caerfyrddin yn cynnwys Gwasanaeth Datblygu’r Celfyddydau sy’n rheoli’r celfyddydau a theatrau yn y sir gan gynnwys y ddarpariaeth uniongyrchol mewn theatrau, orielau a datblygu’r celfyddydau yn gyffredinol.


Cwmnïau bwyd o Gymru yn teithio i Dubai yn chwilio am gyfleoedd allforio newydd | Business Wales\nCwmnïau bwyd o Gymru yn teithio i Dubai yn chwilio am gyfleoedd allforio newydd\nMae cwmnïau bwyd a diod o Gymru yn paratoi i fynychu un o ddigwyddiadau masnach bwyd mwyaf y byd yn Dubai, Emiradau Arabaidd Unedig rhwng 18 a 22 Chwefror. Yn cael ei gynnal yng Nghanolfan Fasnach y Byd yn Dubai, bydd Gulfood yn denu dros 97,000 o ymwelwyr dros y pum diwrnod, ac yn croesawu mwy na 5,000 o arddangoswyr o 120 o wledydd gan arddangos cynhyrchion ar draws 8 sector marchnad sylfaenol.\nBydd 14 o gwmnïau Cymreig o’r sector bwyd a diod yng Nghymru yn cyflwyno o dan faner Cymru/Llywodraeth Cymru. Bydd y cwmnïau sy’n cymryd rhan o Gymru yn cynnwys Dairy Partners, Fayrefields Foods, Daioni, Calon Wen, Hilltop Honey, Hybu Cig Cymru, Radnor Hills, The Cake Crew, Llaeth y Llan, Eat my Flowers a Coco Pzazz.\nMae Lesley Griffiths, Ysgrifennydd y Cabinet dros Ynni, Cynllunio a Materion Gwledig, yn credu ei bod yn hanfodol i’r diwydiant barhau i ddatblygu marchnadoedd byd-eang,\n“Yn ddiweddar mae bwyd a diod o Gymru wedi ennill enw da cynyddol a haeddiannol am ansawdd uchel. Fodd bynnag, mae’n bwysig ein bod yn cynnal ein gwelededd ac yn arddangos ein cynhyrchion arloesol mewn digwyddiadau masnach byd-eang allweddol. Mae bod yn bresennol mewn digwyddiadau fel Gulfood yn cyfrannu at ein targedau parhaus o gynyddu’r diwydiant o 30% i 7bn erbyn 2020 ar gyfer y sector sy’n chwarae rhan hollbwysig yn economi Cymru.”\nMae un cwmni o Ogledd Cymru - cwmni The Cake Crew yn gobeithio y bydd Gulfood yn agor y drws i gyfleoedd newydd yn y Dwyrain Canol. Fel gwneuthurwr annibynnol mwyaf cacennau bach labeli preifat yn y DU, mae’n cynhyrchu amrywiaeth eang o gynnyrch becws, gan gynnwys cacennau bach, cacennau tun bas, cacennau torth a myffins.\nDywedodd y Cyfarwyddwr Gwerthu Bill Smith-Coats,\n"Gyda becws 25,000 troedfedd sgwâr wedi'i lleoli yn y Bala, ac yn cyflogi tua 300 o staff, The Cake Crew yw un o'r cyflogwyr mwyaf yn yr ardal. Yn y blynyddoedd diwethaf, mae'r cwmni wedi profi twf parhaus sydd wedi arwain at ehangu i’r categori cacennau bach wedi’u brandio gyda’n cyfres ‘Beautifully Crafted’. Credwn ein bod wedi creu ryseitiau rhagorol ac rydym yn falch o’n cyfres o gacennau bach premiwm wedi’u haddurno â llaw. Gyda haen uchaf o batrwm chwyrlïad uchel ac addurniadau aur premiwm maen nhw’n cynnig danteithion gwirioneddol bleserus i ddefnyddwyr.\n“Rydym yn edrych ymlaen yn fawr at y daith hon ac yn gobeithio y bydd yn creu cyfleoedd newydd i ni yn y Dwyrain Canol gan ein bod yn awyddus i ehangu i’r farchnad fyd-eang.”\nAr hyn o bryd, mae’r cynhyrchydd Mozzarella, Dairy Partners, sydd yn wneuthurwr caws teuluol wedi’i hen sefydlu, yn mynd drwy broses ehangu mawr i ddarparu ar gyfer ceisiadau am ei gynhyrchion caws poblogaidd. Yn cynhyrchu Mozzarella a chaws Pizza yn ogystal â Mozzarella llawn braster, mae caws wedi cael ei gynhyrchu ar yr un safle yng Ngorllewin Cymru ers 1938. Gan ddefnyddio cynnyrch llaeth o fewn cylch o 50 milltir o’r safle yn Sir Gaerfyrddin, mae Dairy Partners yn cydweithio gyda ffermwyr lleol er mwyn sicrhau cyflenwad.\nYm mis Mehefin y llynedd, fe wnaeth Dairy Partners brynu tir i adeiladu ffatri brosesu newydd. Bydd y safle newydd yn dyblu cynhyrchiad a bydd lle i dyfu wrth i alw gynyddu, yn enwedig o farchnadoedd tramor.\nCyn yr ymweliad â Gulfood, dywedodd y Cyfarwyddwr Will Bennett,\n"Rydym wedi gweld twf uchel yn y marchnadoedd tramor yn y blynyddoedd diwethaf, yn enwedig o'r Dwyrain Canol ac Asia. Rydym yn gweld yr ehangu hwn yn ogystal â’n presenoldeb yn Gulfood, fel cyfle gwych i fynd mewn i farchnadoedd sy’n tyfu ac i fuddsoddi yn ein perthnasoedd presennol. Ni yw’r unig fusnes cwbl integredig sy’n cynhyrchu, rhwygo a phrosesu caws Pizza, mozzarella a chaws llinyn yng Ngogledd Ewrop ac rydyn ni’n tyfu drwy’r amser!”\nMae yna nifer o gynhyrchion newydd sy'n cael eu lansio gan gynhyrchwyr Cymru yn Gulfood. Bydd Llaeth y Llan / Village Dairy yn arddangos dau gynnyrch newydd - iogwrt naturiol Heb Fraster ac iogwrt Naturiol gyda Mêl, gan weithio ochr yn ochr â Hilltop Honey i ddatblygu cynnyrch a enillodd Fforch Aur yng ngwobrau Great Taste 2016.\nMae’r cynhyrchwyr mêl arobryn o’r Canolbarth, Hilltop Honey, sydd hefyd yn arddangos yn Gulfood, wedi llwyddo i restru tri chynnyrch newydd gyda Sainsbury’s y mis hwn. Mae’r gyfres newydd o gynnyrch mêl yn cynnwys Mêl Lafant, Mêl Blodau Oren a Mêl Teim a byddant ar gael ar draw 343 o siopau Sainsbury’s.\nBydd Radnor Hills yn arddangos eu cyfres Heartease Farm Premium Pressé poblogaidd a ail-lansiwyd yn ddiweddar gyda labeli newydd sbon a ryseitiau sy’n cynnwys llai o siwgr.\nWrth sôn am yr ail-lansiad dywedodd y Swyddog Marchnata Gweithredol Holly Sparrow,\n“Rydym yn cadw at brif ethos a threftadaeth y brand drwy ddefnyddio cynhwysion naturiol yn unig yn ogystal â defnyddio ein dŵr ffynnon pefriog ysgafn ein hunain o’r fferm ym Mhowys. Bydd y ryseitiau newydd yn cael melyster drwy ddefnyddio Stevia - melysydd naturiol sy’n deillio’n gyfan gwbl o blanhigion ac nad yw’n cynnwys unrhyw galorïau bron! Bydd pob potel yn cynnwys yr un faint o sudd ffrwythau blasus sydd wedi’u cymysgu’n fedrus i ryseitiau Prydeinig traddodiadol ond bydd y dull ‘ysgafn’ newydd yn golygu y gallai ambell flas gynnwys tua 50% yn llai o siwgr.”\nUn cynhyrchydd sy’n mynychu ac yn gobeithio gwneud argraff dda yn Gulfood yw Sarah Hughes o Eat My Flowers, sy’n creu blodau ‘bwytadwy’ wedi’u crisialu â llaw gaiff eu defnyddio i addurno pwdinau, siocled, cacennau a lolipops. Mae Sarah yn cyflenwi ei lolipops a’i blodau i Harrods yn ogystal â gwestai The Dorchester a’r Berkeley yn Llundain.\nMae'r perchennog Sarah Hughes yn ystyried Gulfood yn gyfle gwych i hyrwyddo ei chynhyrchion i gynulleidfa ryngwladol,\n"Rwy'n teimlo'n gyffrous iawn am y trip i Dubai y mis nesaf. Mae digwyddiadau fel hyn yn wych i unrhyw fusnes, a gyda chefnogaeth Bwyd a Diod Cymru Llywodraeth Cymru rwyf yn gallu arddangos fy nghynhyrchion yn uniongyrchol i brynwyr a chyflenwyr yn y Dwyrain Canol. Rwy'n gobeithio y bydd yr ymweliad hwn yn agor y drws i o leiaf un cyfle posibl.”\nBydd Gulfood, sydd bellach yn ei 23ain mlynedd yn dwyn cyfres o syniadau a gweithgareddau ynghyd i helpu’r gymuned bwyd a diod byd-eang wneud penderfyniadau busnes gwybodus, darganfod cynnyrch a chyflenwyr newydd, dadlennu cyfleoedd busnes newydd a dod o hyd i ddatrysiadau i heriau byd-eang newydd a heriau sy’n esblygu.\nEwch i weld stondinau Cymru SN18 a SP17 yn y World Food Sheikh Saeed Hall 1, stondinau A2-18 ac A2-26 yn y Dairy Hall yn Gulfood 2018.


Galw penderfyniad Heol Waungron i mewn - Plaid Caerdydd\nGalw penderfyniad Heol Waungron i mewn\nPostiwyd ar February 07 2017, 1:40 yh\nMae penderfyniad dadleuol gan Gyngor Caerdydd i droi safle cyn-ganolfan ailgylchu yn gyfnewidfa bysus wedi ei alw i mewn gan Gynghorydd Plaid Cymru yng Nghaerdydd, Neil McEvoy.\nMae’r galw i mewn yn golygu y cynhelir cyfarfod craffu arbennig o Gynghorwyr i ailystyried penderfyniad y Cyngor ar Heol Waungron.\nCaeodd canolfan ailgylchu Heol Waungron yn 2014. Ers hynny, bu’r safle’n wag. Cafwyd llawer ymgais i ailagor y safle fel canolfan ailgylchu. Cynhaliwyd refferenda ar y mater yn y Tyllgoed a Llandaf. Pleidleisiodd miloedd o bobl, a phleidleisiodd bron i 100% dros ailagor Heol Waungron.\nFe fydd y galw'i mewn yn digwydd ar ddydd Mercher 8 Chwefror am 10am yn Neuadd y Ddinas.\nOnd mae Cyngor Caerdydd dan reolaeth Llafur wedi mynnu y byddant yn codi cyfnewidfa fysus yn lle hyn.\nDaw’r alwad i mewn ar gyfnod tyngedfennol i’r Cyngor, gyda mwyafrif Llafur yn awr yn denau eithriadol, a’r etholiad nesaf am Gyngor Caerdydd ymhen llai na 100 diwrnod. Mae hyn yn golygu, os llwyddir i alw i mewn, y gall y penderfyniad ar Heol Waungron gael ei oedi tan ar ôl yr etholiadau ar Fai 4, pryd y gall gweinyddiaeth newydd gymryd drosodd yn y Cyngor.\nDywedodd Cynghorydd Caerdydd Plaid Cymru Neil McEvoy:\n"Mae cymaint o broblemau gyda chynlluniau Llafur am Heol Waungron fel ei bod yn anodd gwybod lle i gychwyn.\n"Mae’r gost eisoes yn codi i’r entrychion, o £500,000 pryd y gwnaed y cyhoeddiad cyntaf, i £1.7 miliwn yn awr. Mae diffyg dadansoddi, diffyg blaengynllunio, pryderon iechyd a diogelwch, siwrneiau bysus yn cymryd mwy o amser, dim cynllun i wneud lle i fwy o barcio yn y cyffiniau, a diffyg ystyriaeth i feicwyr.\n"Ond yn anad dim, doedd hi ddim yn beth synhwyrol cau canolfan ailgylchu oedd yn cael llawer o ddefnydd. Mae’n rhaid i ni wneud ailgylchu yn haws i bobl, nid yn anoddach. Yr eironi yw bod Llafur yn honni eu bod yn annog pobl i ddefnyddio cludiant cyhoeddus trwy godi’r gyfnewidfa fysus hon. Ond y cyfan maent wedi wneud yw gorfodi pobl i yrru i Heol Bessemer yn Grangetown er mwyn cael gwared â’u deunydd ailgylchu.\n"Unwaith eto, mae’n amlwg na ŵyr Llafur beth maen nhw’n wneud ac yr wyf yn disgwyl i’r pwyllgor craffu yng Nghyngor Caerdydd i gadarnhau hynny. Yna wedi Mai’r 4ydd, gall y Blaid yng Nghaerdydd ailagor Heol Waungron fel canolfan ailgylchu i bawb sydd ei angen."


Gweision sifil: swyddogaethau a phenodiadau newydd ar ôl gadael | LLYW.CYMRU\nMae'n rhaid i weision sifil gydymffurfio â rheolau ynghylch derbyn swyddogaethau a phenodiadau newydd ar ôl gadael y gwasanaeth.\nMae'r rheolau hyn yn berthnasol am naill ai flwyddyn neu ddwy flynedd ar ôl gadael, yn dibynnu ar safle'r unigolyn.\nDiben y rheolau yw osgoi:\namheuon y gallai penodiad fod yn wobr am weithredoedd a gyflawnwyd gan gyflogai tra'r oedd yn cyflawni ei ddyletswyddau swyddogol\nrisg y bydd cyflogwr yn cael mantais amhriodol drwy gyflogi cyn-gyflogai sy'n meddu ar wybodaeth am ei gystadleuwyr neu am bolisi y mae'r llywodraeth yn bwriadu ei gyflwyno\nrisg y bydd cyn-gyflogai yn manteisio'n amhriodol ar fynediad breintiedig at gysylltiadau yn y llywodraeth.\nGellir cymeradwyo ceisiadau i ymgymryd â swyddogaethau a phenodiadau newydd o dan y rheolau yn ddiamod neu gellir eu cymeradwyo gan osod amodau penodol (e.e. nad yw'r cyn-gyflogai i ymgymryd â gweithgareddau penodol gyda'r cyflogwr newydd am gyfnod penodedig).\nMae'n ofynnol ein bod yn cyhoeddi gwybodaeth am y cyngor a'r penderfyniadau a roddwyd i Gyfarwyddwyr a Dirprwy Gyfarwyddwyr, a Chynghorwyr Arbennig o statws cyfatebol, sy'n gwneud cais, pan fyddant yn derbyn neu'n cyhoeddi eu swyddogaeth/penodiad.\nMae gwefan y Pwyllgor Cynhori ar Benodiadau yn darparu gwybodaeth a gyflwynwyd i Brif Weinidog Cymru ac i'r Ysgrifennydd Parhaol ynghylch ceisiadau gan Gyfarwyddwyr Cyffredinol a deiliaid swyddi graddau uwch, a chynghorwyr arbennig o statws cyfatebol.


Rhybuddio Trigolion Ynys Môn am Dwyllwyr\nMae Cyngor Sir Ynys Môn yn gofyn i drigolion yr ynys fod yn wyliadwrus am dwyllwyr.\nDaw hyn yn ystod cyfnod tyngedfennol pan ofynnwyd i bobl Ynys Môn dynnu ynghyd a chefnogi ei gilydd.\nDywedodd Emma Jones, Rheolwr Safonau Masnach Ynys Môn, “Mae gorfod rhannu’r neges hon yn fy nhristau. Yn anffodus, ar adeg pan mae pobl ar eu gwanaf, mae lleiafrif yn gweld hyn fel cyfle i fanteisio ar bobl fregus drwy gymryd arian gan unigolion gan esgus eu bod am wneud eu siopa ac yna peidio â dod yn ôl.”\n“Mae hon yn broblem genedlaethol ac rydym yn gweld mwy a mwy o achosion o dwyllwyr yn targedu’r cyhoedd a sefydliadau drwy anfon negeseuon e-bost, negeseuon testun, galwadau ffôn a negeseuon WhatsApp yn cynnig cyngor a thriniaeth ar gyfer y coronafeirws, yn ogystal â sefydlu gwefannau ffug yn gwerthu cynnyrch neu’n cynnig ‘meddyginiaeth’. Mae sgamwyr wedi bod yn creu gwefannau ffug yn gofyn am gyfraniadau i helpu dioddefwyr neu’n hyrwyddo cyngor ynghylch ymwybyddiaeth ac atal yr haint. Mae galwyr digroeso wedi bod yn cysylltu â sefydliadau yn awgrymu bod rhaid iddynt roi mesurau arbennig mewn lle erbyn dyddiad penodol.”\nYn ystod y cyfnod anodd hwn mae’r awdurdod yn gofyn i bawb fod yn wyliadwrus ac i ddiogelu eu hunain ac eraill rhag cael eu twyllo a dylai unrhyw un sy’n hunanynysu:\nCeisiwch ddefnyddio pobl yr ydych yn ymddiried ynddynt yn unig (ffrindiau, cymdogion neu deulu) i’ch helpu gyda’ch siopa os yw hynny’n bosib.\nPeidiwch â rhoi eich llyfrau pensiwn neu fanylion eich cerdyn i unrhyw un nad oeddech yn eu hadnabod ac yn ymddiried ynddynt cyn i chi hunanynysu.\nPeidiwch â gadael ymwelwyr nad ydych yn eu hadnabod i mewn i’ch tŷ oni bai eich bod wedi trefnu apwyntiad ymlaen llaw a’ch bod wedi sicrhau nad ydynt yn sâl.\nOs oes angen i chi ofyn i rhywun nad ydych yn eu hadnabod yn dda eich helpu gyda’ch siopa, gofynnwch am gymaint â phosib o fanylion ganddynt ynghylch pwy ydynt, lle maen nhw’n byw, rhif cofrestru eu cerbyd ayb.\nOs gallwch, ystyriwch siopa ar-lein neu archebu gan siop leol a thalu’n uniongyrchol ac felly dim ond danfon y nwyddau fydd angen ei wneud.\nYchwanegodd Emma Jones, “Rydym yn llwyr gefnogi’r bobl sydd wirioneddol eisiau helpu eu cymuned a byddwn yn annog y bobl hyn i gysylltu â Linc Cymunedol Môn sydd yn cydlynu rhestr o gefnogaeth gymunedol ar draws yr ynys gyfan, drwy ffonio 01248 752745.”\nOs oes gennych unrhyw bryderon eich bod chi neu gymydog yn cael eich targedu gan dwyllwr, cysylltwch â thîm Safonau Masnach Ynys Môn heddiw ar 01248 750057 neu anfonwch e-bost at SafonauMasnach@YnysMon.gov.uk.\nBydd y newyddion diweddaraf am wasanaethau’r Cyngor yn ystod yr argyfwng Coronafeirws ar gael ar ein gwefan www.anglesey.gov.uk/coronavirus


Gwasanaethau cymunedol - Effro\nRydym yn cynnig amrywiaeth o wasanaethau cefnogi i unigolion sy'n byw gyda dementia mewn cymunedau ledled De Cymru. Mae ein deunyddiau hyfforddi a'n fideos ar-lein ar gael i unrhyw un sydd â’r rhyngrwyd.\nMae'r dudalen hon yn rhoi trosolwg o'n gwasanaethau. I ddysgu mwy am unrhyw un o'n gwasanaethau, cysylltwch â'n tîm cyfeillgar.\nYmgysylltu ac arweiniad\nLlyfrau cof digidol\nProsiectau rhandiroedd a gwenyna\nMae cefnogaeth un-i-un wedi'i phersonoli yn rhan greiddiol o’r hyn rydym yn ei gynnig, gan ddarparu fframwaith o gefnogaeth o amgylch anghenion ac uchelgeisiau penodol unigolyn.\nO ymweliadau â hoff lefydd (fel traethau, amgueddfeydd, lleoliadau cyngerdd a meysydd chwaraeon) i gymorth i ddod o hyd i glybiau a chymdeithasau sy'n seiliedig ar hobïau neu ddiddordebau, mae ein cefnogaeth un-i-un yn cadw pobl yn weithgar yn gymdeithasol ac yn gorfforol fel rhan o'n dull o gefnogi dementia sy’n gyfannol ac sy'n canolbwyntio ar yr unigolyn. Mae'r gwasanaeth hwn ar gael mewn sawl ardal yn Ne Cymru gan gynnwys Caerdydd, Bro Morgannwg, Rhondda Cynon Taf, Merthyr Tudful a Phen-y-bont ar Ogwr. I ymholi am ein gwasanaeth cefnogi un-i-un, cysylltwch â ni.\nMae ein sesiynau cefnogaeth grŵp yn ffordd bleserus i bobl sy'n byw gyda dementia aros yn weithgar yn gymdeithasol, wrth gymryd rhan mewn amrywiaeth o weithgareddau strwythuredig.\nYn seiliedig ar egwyddorion therapi hel atgofion a CST (therapïau ysgogiad gwybyddol), mae ein sesiynau grŵp yn annog mynychwyr i ymgysylltu â'u hatgofion a'u sgiliau meddwl. Yn ogystal â bod yn hwyl, mae'r sesiynau'n darparu syniadau o weithgareddau y gall cyfranogwyr eu mwynhau yn annibynnol yn eu bywydau eu hunain. I ymholi am Effro yn dechrau sesiwn cefnogi dementia mewn grŵp yn eich ardal chi, cysylltwch â ni.\nRydym yn cynnig hyfforddiant hyblyg, am ddim, i ofalwyr, staff, teuluoedd a chymunedau. Mae ein sesiynau hyfforddi cefnogaeth dementia yn darparu dull ymarferol, tosturiol y gall unrhyw un ei fabwysiadu wrth ofalu am rywun sy'n byw gyda dementia.\nAr hyn o bryd mae sesiynau ar gael heb unrhyw gost i gyfranogwyr, a gellir eu cynnal wyneb yn wyneb neu ar-lein. Gall ein dulliau gynnig llawer o fuddion, fel lleihau straen a phryder a gwella perthnasoedd gofalwyr. Rydym hefyd yn trafod strategaethau cyfathrebu, ffeithiau allweddol am ddementia a lles gofalwyr. I ymholi am ein gwasanaeth hyfforddi, cysylltwch â ni.\nCyflwynir ein rhaglen cefnogi gofalwyr mewn partneriaeth â gwasanaeth cwnsela Platfform, Breathe. Mae'r rhaglen yn gymysgedd o gefnogaeth ymarferol ac emosiynol i'r rhai sy'n gofalu am unigolyn sy'n byw gyda dementia.\nMae pob sesiwn o’n rhaglen cefnogi gofalwyr yn cyd-fynd â sesiwn grŵp cyfagos, y gall yr unigolyn sy'n byw gyda dementia ei mynychu, gan roi'r amser a'r lle i ofalwyr ganolbwyntio'n llawn arnynt eu hunain trwy gydol y sesiwn. I ymholi am ein gwasanaeth cefnogi gofalwyr, cysylltwch â ni.\nGall darganfod pa gefnogaeth sydd ar gael i bobl sy'n byw gyda dementia fod yn dasg lethol a heriol yn emosiynol. Mae ein tîm o arbenigwyr cyfeillgar wrth law i'ch tywys trwy'r amrywiaeth o wasanaethau gofal a chefnogaeth sydd ar gael.\nRydym yn ymdrechu i ystyried amgylchiadau ac anghenion personol pob unigolyn, gan gysylltu â darparwyr gwasanaeth eraill lle bo angen a'ch tywys trwy'r broses o gael gafael ar gefnogaeth. I ymholi am ein gwasanaeth ymgysylltu ac arweiniad, cysylltwch â ni.\nMae Cyfeillion Dementia yn bodoli i godi ymwybyddiaeth o ddementia, gan helpu pobl i ddeall sut beth yw byw gyda chyflwr sy'n gysylltiedig â dementia.\nMae ein tîm yn gweithredu fel gwirfoddolwyr i Gymdeithas Alzheimer’s er mwyn cyflwyno sesiynau gwybodaeth Cyfeillion Dementia: digwyddiadau awr o hyd sy'n rhoi gwybodaeth a chyngor ar ddementia. I ddysgu mwy am Gyfeillion Dementia neu os ydych eisiau ymholi am fynd i sesiwn, cysylltwch â ni.\nCof bach USB yw llyfr cof digidol, sy'n cynnwys ffotograffau, clipiau fideo, cerddoriaeth ac atgofion eraill sy'n ymwneud â bywyd unigolyn.\nFel rhan o'n gwasanaeth cefnogi un i un, rydyn ni'n helpu pobl sy'n byw gyda dementia i gynhyrchu eu llyfrau cof digidol eu hunain, a’u galluogi i ailedrych ar ddigwyddiadau a phrofiadau sy'n sbarduno cysylltiadau cadarnhaol a'u hatgoffa o amseroedd hapus. I ddysgu mwy am lyfrau cof digidol, cysylltwch â ni.\nAr hyn o bryd rydym yn treialu menter fendigedig: helpu pobl â dementia i gymryd rhan mewn prosiectau tyfu bwyd mewn rhandiroedd, ynghyd â’r cyfle i gael gwenyna; gweithgaredd difyr a gwerth chweil. Fel gweithgaredd amlsynhwyraidd gyda chymuned angerddol a gweithgar o'i gwmpas, credwn y gall gwenyna fod yn hobi delfrydol i bobl sy'n byw gyda dementia.\nBydd cyfranogwyr yn ein prosiect yn cael eu cefnogi gan arbenigwyr gwenyna, gan helpu i ofalu am nythfa leol o wenyn wrth ddysgu technegau gwenyna traddodiadol. Gyda buddion yn cynnwys cymdeithasu hamddenol, ymarfer corff ysgafn, ymdeimlad o gyflawniad a blasu ffrwythau blasus, gall y rhai sy'n ymwneud â'n prosiectau rhandiroedd a gwenyna gael budd enfawr o gymryd rhan. I ymholi am y prosiectau hyn, cysylltwch â ni.\nSwipe left or right to see more services.


Addysg - Amdanom ni - Prifysgol Caerdydd\nChevron left Nôl i Pwy ydym ni\nAcademi Dysgu ac Addysgu Caerdydd Open\nY Ganolfan Ddysgu\nRydym yn gweithio mewn partneriaeth â’n myfyrwyr i greu amgylchedd ysgogol a chefnogol lle gall ein holl fyfyrwyr ffynnu. Mae astudio a dysgu mewn amgylchedd cyfoethog o ran ymchwil yn golygu bod ein myfyrwyr yn cael eu haddysgu gan ysgolheigion sy’n gwthio ffiniau gwybodaeth yn eu disgyblaeth.\nMae lefelau boddhad y myfyrwyr yn gyson uchel, a chanfu Arolwg Myfyrwyr Cenedlaethol 2016 fod 87% o’n myfyrwyr yn fodlon ar eu profiad fel myfyrwyr.\nParatoi myfyrwyr ar gyfer cyflogaeth\nRoedd 96% o'n graddedigion mewn cyflogaeth, a/neu astudiaethau pellach, i fod i ddechrau swydd neu gwrs newydd, neu wneud gweithgareddau eraill fel teithio, 15 mis ar ôl diwedd eu cwrs.\nFfynhonnell: Asiantaeth Ystadegau Addysg Uwch, Arolwg Hynt Graddedigion 2018/19.\nYn cynnwys Data HESA: Hawlfraint yr Asiantaeth Ystadegau Addysg Uwch Cyfyngedig 2021. Ni all yr Asiantaeth Ystadegau Addysg Uwch Cyfyngedig dderbyn cyfrifoldeb am unrhyw gasgliadau neu benderfyniadau y mae trydydd partïon yn eu gwneud o'i data.\nMae llawer o'n rhaglenni gradd yn cynnig cyfle ar gyfer lleoliad gwaith neu brofiad tramor. Mae rhai yn cynnig hyfforddiant proffesiynol am flwyddyn neu astudio dramor. Mae gennym hefyd ystod eang o raglenni sydd wedi’u hachredu gan gyrff proffesiynol. Mae pob myfyriwr israddedig ac ôl-raddedig yn cael cyfle i astudio iaith yn ystod eu cyfnod gyda ni.\nNi yw’r darparwr addysg oedolion mwyaf yng Nghymru, gan fod Datblygiad Proffesiynol a Pharhaus yn darparu rhai cannoedd o gyrsiau byr mewn mannau ar draws De-ddwyrain Cymru. Rydym hefyd yn cynnig rhaglenni datblygiad proffesiynol, gan gynnwys cyrsiau a luniwyd at y diben.\nCefnogi dysgu ac addysgu\nMae Academi Dysgu ac Addysgu Caerdydd yn darparu cymorth ar gyfer datblygu ein gweithgareddau addysgu a dysgu. Mae hyn yn cynnwys gweithio i wella profiad dysgu ein myfyrwyr yn barhaus ac annog ein staff i ddatblygu a rhannu eu harbenigedd addysgu.\nY Ganolfan Ddysgu yw un o’n ffyrdd o rannu arfer da ar draws y Brifysgol a chefnogi’n holl staff i ddatblygu eu gwybodaeth a’u sgiliau addysgu.


Hafan > Cyngor > Ymgynghori > Ymgynghoriad Celf\nAdolygiad o Wasanaeth Celf y Cyngor ac ymgynghoriad ar y ffordd o ddarparu gwasanaethau yn y dyfodol\nCynhelir yr ymgynghoriad hwn o ddydd Llun 3 Chwefror tan ddydd Llun 23 Mawrth 2020.\nMae angen i'r Cyngor ystyried sut a ble y cyflenwir gwasanaethau celf i wella hyblygrwydd ac addasrwydd yn y dyfodol yn unol â’r Strategaeth Gelf ac i leihau costau rhedeg i’r Cyngor.\nMae tair elfen i’w hystyried yn rhan o’r ymgynghoriad hwn, a dyma nhw.\nElfen 1 - Cyflawni amcanion y Strategaeth Gelf\nMae'r elfen ymgynghori hon yn ceisio nodi cyfleoedd ar gyfer gwasanaeth celf mwy cynaliadwy a chynhwysol yn unol ag amcanion y Strategaeth Gelf. Mae gan y strategaeth y nod o gynyddu gweithgarwch celfyddydol ym Mro Morgannwg a datblygu cyfleoedd newydd i greu rhaglen gelfyddydol i’r unfed ganrif ar hugain sy’n atgyfnerthu ymdeimlad o hunaniaeth ddiwylliannol a pherthyn, ac i sicrhau bod cyfleoedd ymgysylltu â’r celfyddydau a’r diwylliant ar gael ac yn hygyrch i holl drigolion ac ymwelwyr â Bro Morgannwg.\nElfen 2 - Sicrhau bod y gwasanaeth yn gynaliadwy ac yn niwtral o ran cost i'r Cyngor\nMae’r elfen ymgynghori hon yn ystyried cyfleoedd i leihau costau a/neu gynyddu’r incwm fel y bydd y gwasanaeth yn gweithredu ar sail niwtral o ran cost.\nElfen 3 - Nodi sut y gellid defnyddio Oriel Gelf Ganolog yn y dyfodol\nBydd yr elfen hon o'r ymgynghoriad yn ystyried sut y byddai'r Oriel Gelf Ganolog yn cael ei defnyddio yn y dyfodol. Bydd yr ymgynghoriad yn ystyried y posibilrwydd i’r gofod fynd dros ben i ofynion y Gyfarwyddiaeth Dysgu a Sgiliau ac yn edrych ar ddefnyddiau amgen posibl.\nI gael rhagor o wybodaeth am y rhesymau dros yr ymgynghoriad hwn, ewch i Adroddiad Cabinet.\nGwahoddir trigolion a rhanddeiliaid allweddol i ddweud eu dweud ar yr ymgynghoriad hwn naill ai drwy:\ngwblhau arolwg ar-lein;\ncwblhau copi caled o'r arolwg sydd ar gael i'w lawrlwytho neu o Lyfrgell y Barri; neu\nfynegi eich barn yn ysgrifenedig, defnyddiwch y manylion cyswllt isod.\nYn ogystal, cynhelir cyfarfodydd gydag aelodau staff a’r Grŵp Cyfeillion Oriel Gelf Ganolog drwy gydol yr ymgynghoriad.\nOs oes gennych unrhyw gwestiynau neu os hoffech gyflwyno eich barn yn ysgrifenedig, cysylltwch â ni drwy'r cyfeiriad e-bost isod. Caiff eich e-bost ei gyfeirio at y swyddogion perthnasol i’w ystyried.


Araith Ymadawol 2018\nAr ddydd Iau 6fed Medi, cynhaliodd Coleg Dewi Sant ei bumed Seremoni Gadael yn Eglwys Gadeiriol Fetropolitan Dewi Sant. Roedd yn ddathliad o lwyddiannau'r myfyrwyr wnaeth mynychu'r Coleg yn ystod flwyddyn academaidd 2017-2018.\nYn ogystal, cafodd enillwyr ein hysgoloriaethau eu cydnabod: myfyrwyr sydd newydd gychwyn ar eu taith gyda ni, sydd wedi arddangos llwyddiant academaidd arbennig, neu sydd wedi dangos cyfraniad clodwiw i'w cymuned.\nYn ystod y seremoni, cyflwynodd cyn-fyfyriwr Llenyddiaeth Saesneg, Almaeneg a’r Celfyddydau Perfformio, Cerith Freeman, araith Ymadawol arbennig. Dyma beth oedd ganddo i’w ddweud am ei amser yng Ngholeg Dewi Sant:\nMae fy stori yng Ngholeg Dewi Sant yn cychwyn yn gynharach na'r rhan fwyaf – mae'n ymestyn tua deuddeg mlynedd yn ôl. Roedd yn lleoliad ar gyfer gwahanol grwpiau theatr yr ydw i wedi bod yn rhan ohonyn nhw ers mod i’n chwech oed ac rydw i wedi datblygu gwir werthfawrogiad o'r Coleg. Ar ôl i mi ddod yn fyfyriwr i’r Coleg, tyfodd y gwerthfawrogiad hwnnw. Roedd yn wir fraint i fynychu sefydliad mor wych, dafliad carreg o fy nghartref.\nHoffwn ddiolch i’r Coleg a’i staff, yn y lle cyntaf am wneud fy nghyfnod pontio o ysgol uwchradd i’r Coleg yn un croesawus a phleserus. Ar adeg pan mae llai a llai o ysgolion yn cynnig Lefel A mewn ieithoedd tramor modern ac arian ar gyfer y celfyddydau ar ei isaf erioed, ces fy nghefnogi a hyd yn oed fy annog i ddilyn fy mrwdfrydedd yn y pynciau hynny.\nMae Coleg Dewi Sant yn hynod yn ei allu i gynnig amrediad mor eang o bynciau a theilwra profiad coleg ar gyfer pob myfyriwr. Fe wnaeth astudio Llenyddiaeth Saesneg ac Almaeneg ynghyd â BTEC yn y Celfyddydau Perfformio roi ystod eang iawn o astudiaeth i mi, tra ar yr un pryd caniatáu i bob pwnc ategu ei gilydd. Roedd gramadeg Almaeneg wedi fy ngalluogi i ddehongli dryswch Saesneg Canol Chaucer a galluogodd y sgiliau dadansoddol a ddatblygais wrth astudio Saesneg fi i gloddio’n ddyfnach i’r cymeriadau roeddwn yn eu portreadu ar gwrs y Celfyddydau Perfformio. Mae caniatáu I fyfyrwyr ganfod y sgiliau y maen nhw’n eu datblygu a’u defnyddio nhw yn y Coleg ac eto yn y brifysgol yn un o gryfderau niferus y Coleg.\nMae’n swreal i fod yn sefyll yma yn rhoi‘r araith Ymadawol, gan mod i ddigon lwcus i sefyll yma ddwy flynedd yn ôl yn derbyn ysgoloriaeth academaidd ar gyfer y Coleg. Bydda i’n ddiolchgar am byth am yr ysgoloriaeth oherwydd, fe ganiataodd i mi allu cymryd yr amser roeddwn ei angen i gael y canlyniadau gorau yn yr arholiadau, yn ogystal â gallu ariannu gwersi canu, dawnsio a phiano. Yr arian hwn yn bennaf oedd y rheswm i mi gael fy nerbyn i Goleg Bird, ac ni wn i sut mae diolch digon i’r Coleg am hynny.\nHoffwn longyfarch yr enillwyr sy'n derbyn ysgoloriaethau Cyflawniad Academaidd a Chyfraniad i’r Gymuned eleni. Defnyddiwch nhw’n ddoeth a cheisiwch beidio â’u gwario i gyd ar unwaith!\nEleni, ces fynd i gynrychioli’r Coleg ar lefel ryngwladol. Yn Ionawr, es i Stuttgart gyda’r adran Almaeneg ar ymweliad cyfnewid gydag un o ysgolion partner y Coleg, y Ferdinand-Porsche Gymnasium Zuffenhausen. Rydw i’n ddiolchgar mod i wedi cael profi trefniant cyfnewid mor ddiwylliannol wych ac un o’r cyfleoedd niferus y mae’r Coleg yn eu cynnig.\nYn mis Mawrth pan ddaeth y myfyrwyr Almaenig i weld Coleg Dewi Sant, ces gyfle i weld y Coleg o'r newydd unwaith eto a’i werthfawrogi’n wrthrychol; ac er iddyn nhw golli cynhyrchiad rhagorol y Coleg o 'Rock of Ages' oherwydd yr eira, cytunodd pawb ohonyn nhw ei fod yn lle gwych i ddysgu.\nWrth i ni ffarwelio â Dewi Sant am y tro olaf, rwyf yn annog chi i gyd i feddwl am eich profiad coleg ac i ystyried y pethau ddaeth â chi yma. Waeth beth fo’r llwybr fyddwch chi'n ei ddewis o hyn allan, boed yn brifysgol, coleg, prentisiaeth neu swydd, rydyn ni i gyd yn unedig oherwydd cymorth a brwdfrydedd parhaus y Coleg. Rwyf yn hynod ddiolchgar am yr holl bobl wych a gwrddais yng Ngholeg Dewi Sant ac alla i ddim aros i weld beth sydd gan y dyfodol ar gyfer pob un ohonyn nhw.


Mae allforio yn allweddol i ddyfodol amaeth yng Nghymru, medd cadeirydd newydd HCC\nYn ei araith gyntaf ger bron y diwydiant fel cadeirydd Hybu Cig Cymru (HCC), bydd Kevin Roberts heddiw’n cyhoeddi llwyddiannau pwysig i ddiwydiant cig coch Cymru wrth ennill busnes newydd, ond bydd yn rhybuddio fod cael mynediad di-rwystr i farchnadoedd yn hollbwysig i ddyfodol y diwydiant.\nSoniodd Mr. Roberts, wrth annerch Ysgrifennydd y Cabinet Lesley Griffiths AC ac arweinwyr y diwydiant ym mrecwast agoriadol y Sioe Frenhinol, am fusnes newydd a enillwyd gan broseswyr Cymreig wrth gydweithio â HCC - cyflenwi Cig Oen Cymru PGI i 300 yn fwy o archfarchnadoedd yn Sbaen, hyrwyddo cynnyrch gyda manwerthwyr yng Nghanada, a chyflenwi mwy o gig coch Cymreig i gwmni arlwyo yn y Swistir.\nBydd Kevin Roberts yn dweud, “Mae HCC, mewn cydweithrediad gyda’n partneriaid mewn amaeth a phrosesu yng Nghymru, wedi cael llwyddiant wrth ddatblygu busnes mewn marchnadoedd hen a newydd ar draws y byd.\n“Ddiwedd y llynedd, penderfynodd cwmni archfarchnad bwysig yng Nghanada i hyrwyddo Cig Oen Cymru PGI. Eleni, mae un o brif gwmnïau arlwyo’r Swistir yn ehangu ei darpariaeth o gig coch o Gymru. A chyn hir bydd gan dri chant o archfarchnadoedd ychwanegol yn Sbaen Gig Oen Cymru PGI ar ei silffoedd.\n“Yn y farchnad Brydeinig, mae’n dda gweld nifer o fanwerthwyr yn gwneud addewidion i brynu mwy o gig lleol. Mae nifer ohonynt – gan gynnwys cwmnïau sy’n gwasanaethu pob sector, o’r disgownt i’r moethus – wedi gwneud ymrwymiadau i gig oen ac eidion o Gymru o fewn y flwyddyn ddiwethaf.\n“Ond dyma’r gwirionedd plaen. Does ots faint o waith a wneir yn y farchnad gartre, fydd hi ddim yn ddigon os wynebwn ni golli’n allforion i Ewrop ymhen dwy flynedd.\n“Mae traean o gynnyrch Cig Oen Cymru yn mynd i’n marchnadoedd aeddfed yn yr UE, ac mae 'na alw potensial mewn marchnadoedd newydd sydd ar hyn o bryd wedi eu cau. Mae gennym gynnyrch gwych, ac ry’n ni’n barod i weithio gyda phartneriaid Llywodraethol i sicrhau mynediad dirwystr i farchnadoedd yn Ewrop a thu hwnt.”


Cronfa i adfywio adeiladau canol tref Caernarfon\nCartref > Y Cyngor > Newyddion > Datganiadau i'r wasg > Tachwedd 2017 > Cronfa i adfywio adeiladau canol tref Caernarfon\nMae cronfa benthyciadau sydd wedi ei sefydlu gan Gyngor Gwynedd yn galluogi perchnogion eiddo yng nghanol tref Caernarfon i adnewyddu eu hadeiladau.\nSefydlwyd y gronfa benthyciadau gwerth £700,000 yn dilyn cais llwyddiannus gan y Cyngor i Lywodraeth Cymru. Rhoddwyd cymorth i Byncws Tŷ Glyndŵr i agor byncws tref, caffi a bar. Cafodd Tŷ Castell Cyf gymorth hefyd i agor bwyty a gwesty bach. Mae’r ddau ohonynt wedi eu lleoli ar y Stryd Fawr yng Nghaernarfon.\nDerbyniwyd cymorth ariannol drwy’r Gronfa Benthyciadau Canol Dref Caernarfon i gwblhau addasiadau i’r adeiladau ar y Stryd Fawr i hwyluso agoriad y ddwy fenter newydd yma yng nghanol y dref.\nDywedodd Rhys Davies, perchennog Byncws Tŷ Glyndŵr: “Rydym yn falch iawn o fod wedi gallu derbyn cefnogaeth Cyngor Gwynedd drwy’r Gronfa Benthyciadau Canol Dref Caernarfon i helpu gyda gwaith addasu ein hadeilad yn Stryd Fawr. Mewn cyfnod lle bo arian cyhoeddus yn llawer mwy prin, mae argaeledd mentrau benthyciadau fel hyn yn gymorth garw i fusnesau bach lleol.”\nMeddai Gareth Jones, perchennog Tŷ Castell Cyf: “Fel busnes lleol rydym yn ddiolchgar iawn o dderbyn arian o’r gronfa er mwyn adnewyddu ein hadeilad ar y Stryd Fawr. Mae’n bwysig i bobl leol ac i ymwelwyr bod canol y dref yn aros yn le bywiog a deniadol. Dwi’n annog unrhyw un sydd efo eiddo yng nghanol y dref i wneud defnydd o’r gronfa ariannol sydd ar gael.”\nDywedodd y Cynghorydd Ioan Thomas, Aelod o Gabinet Cyngor Gwynedd dros Ddatblygu’r Economi: “Mae’n galonogol gweld sut y mae’r gronfa yn cael ei ddefnyddio gan berchnogion eiddo lleol er mwyn gwella cyflwr adeiladau yng nghanol dref Caernarfon.\n“Dros y blynyddoedd mae’r Cyngor wedi bod yn gweithio’n agos gyda’u partneriaid er mwyn adfywio’r ardal, gyda’r benthyciadau sydd ar gael yn cynnig cyfle gwych i fusnesau a thrigolion lleol i adnewyddu eu hadeiladau o fewn canol y dref.\n“Byddem yn annog unrhyw un sy’n meddwl eu bod yn gymwys i gysylltu gyda thîm cefnogi busnes y Cyngor er mwyn cael gwybod mwy am y gronfa.”\nHefyd, mae Llywodraeth Cymru yn ddiweddar wedi cymeradwyo cais am gyllid a gyflwynwyd gan Gyngor Gwynedd i sefydlu cynllun benthyciad di-log i berchnogion eiddo sydd angen eu gwella yng nghanol dinas Bangor.\nMae’r Gronfa Ganol Ardal Caernarfon a Bangor yn fenthyciad di-log ar gael i berchnogion eiddo yng nghanol ardal Caernarfon a Bangor i gwblhau gwelliannau neu wneud defnydd o eiddo gwag. Mae’r gronfa yn cael ei weinyddu gan Gyngor Gwynedd ac ariannwyd gan Lywodraeth Cymru.\nMae rhagor o fanylion am y gronfa ar gael gan Gyngor Gwynedd ar 01286 679231 neu ewch i: www.gwynedd.llyw.cymru/cymorthariannol\nLlun: Gareth Jones, y Cynghorydd Ioan Thomas a Rhys Davies.


Arcêd Marchnad | Newport City Council\nRydych chi yma :\tHafan | Ynghylch Casnewydd | Adfywio | Arcêd Marchnad\nMae'r gwaith yn yr Arcêd wedi datblygu'n dda yn 2021, ac mae disgwyl i'r gwaith adfer gael ei gwblhau erbyn diwedd y flwyddyn.\nMae gwaith adfer i flaen y siopau bron wedi gorffen, ac mae gwaith cyfleustodau i'r Arcêd yn mynd rhagddo.\nTra bo’r gwaith wedi bod yn mynd rhagddo, bu dau ddigwyddiad arbennig dros yr haf.\nCyflwynodd disgyblion o ysgol Gynradd Sant Gwynllyw gapsiwl amser i dîm y prosiect a gladdwyd yn ddiweddarach o dan loriau newydd yr arcêd.\nMae tîm y prosiect wedi bod yn gweithio gyda'r ysgol ar amrywiaeth o weithgareddau, a'r canlyniad oedd cynhyrchu a chladdu'r capsiwl.\nRoedd eitemau a gladdwyd yn y capsiwl yn cynnwys hen basbort, ffôn clyfar, stampiau gwylio a phostio, rhestr o pam y cafodd pob eitem ei chynnwys, a llythyr a ysgrifennodd y disgyblion at y dyfodol.\nCymerodd y prosiect ran hefyd yn nigwyddiad Drysau Agored Cadw ym mis Medi, a welodd gyfres gyfyngedig o deithiau o amgylch y safle ar gael i'r cyhoedd.\nRoedd perthnasau hen weithwyr a pherchnogion siopau yn yr arcêd ymhlith y rhai ar y teithiau ac yn cofio atgofion melys o'u hamser yn yr arcêd.\nProfodd y teithiau'n boblogaidd iawn, ac mae tîm y prosiect yn edrych ar redeg fwy ar ôl i'r gwaith adfer orffen.\nEdrychwch y tu ôl i'r llenni ym mhrosiect adfer Arced y Farchnad Casnewydd\nUnedau sydd ar gael\nMae unedau ar gael o hyd yn yr Arcêd, ac mae'r cyngor yn gweithio gyda darpar fusnesau sydd â diddordeb mewn unedau prydlesu.\nOs oes gennych ddiddordeb mewn symud eich busnes presennol i'r Arcêd, neu sefydlu un newydd, yna cysylltwch â ni drwy market.arcade@newport.gov.uk.\nCefndir y project\nYn 2018, sicrhaodd Cyngor Dinas Casnewydd arian gan Gronfa Dreftadaeth y Loteri Genedlaethol, Treftadaeth Treflun, i adfer ac adfywio Arcêd y Farchnad yn y ddinas.\nY strwythur rhestredig gradd II Fictoraidd yw’r arcêd hynaf yng Nghasnewydd sydd wedi goroesi, yr ail hynaf yng Nghymru a'r 13eg hynaf yn y DG.\nAr ôl dirywio a dadfeilio dros amser, roedd dyfodol un o brif asedau treftadaeth Casnewydd dan fygythiad.\nNod y prosiect adfer yw ailgysylltu perchnogion, masnachwyr a phobl Casnewydd ag arwyddocâd hanesyddol yr arcêd a'i rôl yn nhwf y ddinas.\nBydd yr arcêd yn cael ei ailddiffinio fel atyniad masnachol bywiog a hyfyw o fewn ardal gadwraeth y ddinas.\nArgraff artist o Arcêd y Farchnad ar ôl ei hadfer.\nDeifiwch i hanes yr arcêd gyda thîm y prosiect.\nArcêd Fennell oedd yr yn enw gwreiddiol arni, fe’i hadeiladwyd oddi ar y Stryd Fawr yn 1869, gan gysylltu'r orsaf reilffordd newydd (1850), Swyddfa'r Post (1844) a'r Farchnad Nwyddau (1862).\nDefnyddiwyd yr arcêd yn helaeth am dros ganrif, a chafodd ei chofio'n annwyl fel 'arcêd o flodau', nes i arferion siopa newid ac i ganolfan fanwerthu Casnewydd symud.\nCynhaliwyd digwyddiad Atgofion am Arcêd y Farchnad rhwng 29 Mehefin - 1 Gorffennaf 2017 a gwahoddwyd pobl i rannu eu hatgofion, eu ffotograffau a'u hatgofion yn ymwneud ag Arcêd y Farchnad.\nDigwyddiad Atgofion Arcêd y Farchnad, 2017\nOs oes gennych straeon neu ffotograffau rydych yn barod i'w rhannu anfonwch e-bost market.arcade@newport.gov.uk dan y pennawd 'Arcêd y Farchnad' - bydd eich atgofion yn ychwanegu at hanes cyfoethog Arcêd y Farchnad a gallai roi cipolwg ar fanylion pensaernïol sydd wedi'u colli ers tro byd.\nDangosodd digwyddiadau gyda phobl leol yn ystod cam datblygu'r prosiect fod straeon sylweddol i'w hadrodd, nid yn unig am Arcêd y Farchnad ei hun, ond hefyd am y rôl allweddol chwaraeodd y rhan hon o'r ddinas drwy gydol hanes Casnewydd.\nYn hytrach na dim ond arcêd siopa neu lwybr tarw cyfleus, gallai Arcêd y Farchnad fod yn fodd o ddarganfod calon hanesyddol Casnewydd, gan helpu i ailgynnau atgofion melys o ansawdd, hunaniaeth a chyfeillgarwch.\nMae'r prosiect yn cynnwys cyfleoedd i bobl leol gael mynediad, i ddysgu, mwynhau a chymryd rhan yn y dreftadaeth sy'n gysylltiedig â'r arcêd.\nMae'r gweithgareddau arfaethedig yn cynnwys datblygu llwybrau trysor, arddangosfeydd graffeg yn amlinellu arwyddocâd hanesyddol a dylunio pwynt dehongli ar gyfer y Stryd Fawr.\nOs hoffech chi, neu grŵp rydych chi'n gyfarwydd â nhw, fod yn rhan o'r gwaith o gyflawni'r gweithgareddau hyn anfonwch e-bost at market.arcade@newport.gov.uk o dan y pennawd 'Arcêd y Farchnad'.


Bwncath - Wicipedia\n(Ailgyfeiriad oddi wrth Boda)\nRhywogaeth: B. buteo\nY rhannau o'r byd lle ceir y Bwncath – Glas: gaeafu yn unig; Gwyrdd golau: yn yr haf yn unig; Gwyrdd tywyll: trwy'r flwyddyn.\nGofal: Erthygl am yr aderyn yw hon; ceir band pop Cymraeg (Bwncath), a sefydlwyd yn 2015, o'r un enw.\nMae'r Bwncath (hefyd Boncath a Boda; Lladin: Buteo buteo) yn aderyn ysglyfaethus sy'n gyffredin trwy rannau helaeth o Ewrop, Asia ac, yn y gaeaf, Affrica. Mae tua 51–57 cm o hyd a rhwng 110 a 130 cm ar draws yr adenydd. Yn y rhannau lle mae'r gaeafau yn arbennig o oer mae'n mudo tua'r de, on mewn rhannau eraill, megis Gorllewin Ewrop, mae'n aros o gwmpas ei diriogaeth trwy'r flwyddyn.\nMae fel rheol yn nythu mewn coeden, ond yn hela dros dir agored. Oherwydd hyn, mae'n hoffi tiriogaeth lle mae cymysgedd o goed a chaeau. Mae'n bwyta mamaliaid bach yn bennaf, yn cynnwys llygod, llygod mawr a chwningod, ond mae hefyd yn bwyta anifeiliad wedi marw, cywion adar a phethau eraill.\nBrân yn herio'r bwncath; Cymru.\nFel rheol gellir gweld pâr neu ddau bâr o Fwncathod yn troelli yn yr awyr uwchben eu tiriogaeth yn y ganwyn, ac yn tynnu sylw trwy eu galwadau piii-âw, nid anhebyg i gathod. Ambell dro gellir gweld mwy ohont gyda'i gilydd, weithiau hyd at 40 ar y tro.\nYng Nghymru yr oedd y Bwncath wedi mynd yn aderyn prin erbyn dechrau'r 20g, i raddau helaeth oherwydd ei fod yn cael ei ddifa gan giperiaid. Bellach mae amddiffyniad cyfreithiol iddo ac mae wedi dod yn aderyn cyffredin iawn trwy Gymru, ac yn lledaeni i'r dwyrain. Mae'n fwy cyffredin ar dir cymharol isel nag yn y mynyddoedd.\nSafonwyd yr enw Bwncath gan un o brosiectau\nWedi dod o "https://cy.wikipedia.org/w/index.php?title=Bwncath&oldid=9425006"\nLast edited on 20 Rhagfyr 2019, at 06:42\nNewidiwyd y dudalen hon ddiwethaf ar 20 Rhagfyr 2019, am 06:42.


Cynghorwyr i weld dyluniadau newydd estyniad Ysgol Glan Clwyd | Addysg yn Sir Ddinbych\nCynghorwyr i weld dyluniadau newydd estyniad Ysgol Glan Clwyd\nEbrill 9, 2015 modernisingeducation\nYn ystod cyfarfod llawn o’r Cyngor ddydd Mawrth 14 Ebrill, bydd Cynghorwyr yn cael cyfle i weld delweddau sbon o estyniad arfaethedig Ysgol Glan Clwyd. Mae’r estyniad i’r ysgol uwchradd cyfrwng Cymraeg wedi bod yn ffocws allweddol Rhaglen Moderneiddio Addysg Sir Ddinbych ers mis Medi 2014. Mae Ysgol Glan Clwyd yn rhan hanfodol o dirwedd addysgol y sir ac mae’r gwaith arfaethedig yn mynd i wella’r cyfleusterau a galluogi Cyngor Sir Ddinbych i ddarparu cyfleusterau o’r radd flaenaf ar gyfer cyflwyno’r cwricwlwm cyfrwng Cymraeg.\nMewn cysylltiad â’r ysgol, mae tîm Ysgolion yr 21ain Ganrif wedi creu’r delweddau er mwyn helpu Cynghorwyr i weld sut y bydd Ysgol Glan Clwyd yn edrych ar ôl i’r gwaith gael ei gwblhau. Bydd ardaloedd yr ysgol sy’n addas i’r diben yn cael eu dymchwel a bydd ardaloedd eraill yn cael eu hadnewyddu. Bydd yr estyniad tri llawr yn cyd-fynd â’r adeilad brics coch Fictoraidd yn ogystal â’r ardaloedd canolog newydd sbon. Bydd y cyfleusterau hamdden hefyd yn cael eu hadnewyddu ar gyfer myfyrwyr a defnyddwyr y ganolfan hamdden.\nBydd gofyn i Gynghorwyr Sir Ddinbych gymeradwyo’r Achos Busnes terfynol, a fydd hefyd yn cael ei ystyried gan Lywodraeth Cymru dros yr wythnosau nesaf. Os caiff y cynlluniau eu cymeradwyo, bydd Ysgol Glan Clwyd yn cael ei hadnewyddu gyda buddsoddiad arfaethedig o £15.9 miliwn fel rhan o fenter Ysgolion yr 21ain Ganrif a’r Rhaglen Addysg. Mae Sir Ddinbych yn gobeithio y bydd y delweddau newydd yn dangos sut y bydd yr estyniad yn gwella’r amgylchedd dysgu ar gyfer disgyblion Ysgol Glan Clwyd.\nMae’r Aelod Arweiniol Addysg, y Cynghorydd Eryl Williams, wrth ei fodd gyda’r cam newydd hwn ar daith yr ysgol tuag at adnewyddu.\nMeddai’r Cynghorydd Williams, “Mae’r lluniau yn dangos yr hyn a allai fod yn realiti i Ysgol Glan Clwyd. Rydym ni’n gobeithio y bydd Llywodraeth Cymru yn gweld y gwaith arfaethedig yma fel hwb i’n darpariaeth addysg cyfrwng Cymraeg.”


Mae Heddlu Dyfed-Powys yn dymuno creu rhestr o hyfforddwyr i gyflwyno cyrsiau hyfforddi, ac yn chwilio am unigolion â diddordeb i ddod ymlaen a chofrestru.\nErs 1999, mae’r heddlu wedi bod yn cyflwyno’r cyrsiau hyn ar y cyd â’i sefydliadau partner, ond nawr, â chynlluniau i ehangu’r amrediad o gyrsiau sydd ar gael, mae’r heddlu eisiau creu ei gofrestr ei hun.\n“Cyflwynir y cyrsiau hyn hyd safon genedlaethol o dan arweiniad y Cynllun Ailhyfforddi Gyrwyr sy’n Troseddu (NDORS) a Chymdeithas Prif Swyddogion yr Heddlu (ACPO),” meddai Jason Rudall, sy’n rheoli’r prosiect. “Nod y cwrs yw archwilio’r rhesymau dros droseddu wrth yrru, ac amlinellu’r canlyniadau sy’n gysylltiedig â’u gyrru i yrwyr. Yna, rhoddir strategaethau ymdopi er mwyn helpu’r unigolyn i osgoi dioddef damwain ffordd.\n“Bydd yr unigolion a gynhwysir ar y rhestr yn gweithio ochr yn ochr â staff Heddlu Dyfed-Powys i gyflwyno’r cyrsiau hyn ar sail ddigontract, a bydd eu profiad, sgiliau a gwybodaeth yn chwarae rhan fawr yn y modd y cyflawnir hyn yn llwyddiannus.”\nDisgwylir i’r rhai a gynhwysir ar y rhestr gyflwyno i gynulleidfa eang o oedrannau, profiadau gyrru a chefndiroedd amrywiol. Hefyd, bydd angen iddynt fod â phrofiad o gyflwyno i grwpiau amrywiol, bod yn hyderus mewn amgylchedd hyfforddi, a meddu ar y gallu i reoli gofynion sy’n anghyson â’i gilydd.\nAm ragor o wybodaeth mewn perthynas â manyleb y swydd, safonau hyfforddi, trefniadau ariannol a gweinyddol, cysylltwch â jason.rudall@Dyfed-Powys.pnn.police.uk neu galwch 01267 239101. Dylid cyflwyno mynegiannau o ddiddordeb erbyn 12 Chwefror.


Rydym eisiau darparu gwasanaeth cwsmeriaid rhagorol i chi, beth bynnag fo canlyniad eich achos.\nOnd os nad ydych chi'n fodlon gyda'n lefel o wasanaeth, dylech roi gwybod i ni:\nar unrhyw adeg tra byddwn yn dal i ddelio â’r achos\no fewn tri mis i'r dyddiad pan wnaethom gau'r achos\nMae’r canlynol yn esbonio sut i gwyno am ein gwasanaeth cwsmeriaid. Os ydych chi eisiau anghytuno gyda’n hasesiad cychwynnol o’ch achos, neu os ydych chi'n anfodlon gyda phenderfyniad terfynol ombwdsmon, gweler sut ydyn ni'n gwneud penderfyniadau.\nSiaradwch â’ch trafodwr achos\nOs ydych chi eisiau achwyn am y gwasanaeth a roddom i chi, yn gyntaf dywedwch wrth y person sydd wedi bod yn delio â’ch achos. Gan amlaf, byddant yn gallu rhoi trefn ar bethau i chi ar unwaith.\nOs nad ydych chi'n siŵr gyda phwy ddylech chi gysylltu, ffoniwch ein llinell gymorth i ddefnyddwyr ar 0800 0234 567. Byddant yn eich rhoi mewn cysylltiad â rhywun fydd yn gallu helpu.\npa agwedd o wasanaeth cwsmeriaid ydych chi eisiau cwyno amdano – er enghraifft, os ydych chi'n teimlo ein bod:\nwedi achosi oedi diangen\nheb roi gwybod i chi beth sy'n digwydd\nwedi cyfathrebu â chi'n amhriodol\nmanylion unrhyw gyfathrebiad a fu rhyngom sy'n ymwneud â’ch cwyn\nsut hoffech chi i ni unioni pethau\nUnwaith y byddwn yn gwybod pam eich bod yn anfodlon, byddwn yn ceisio unioni pethau. Byddwn hefyd yn ceisio dysgu o’r hyn a ddywedoch wrthym, er mwyn i ni allu gwella beth fyddwn yn ei wneud yn y dyfodol.\nGofyn i reolwr edrych ar y cwyn\nOs nad ydych chi'n teimlo ein bod wedi datrys y broblem i chi, dywedwch wrth eich trafodwr achos yr hoffech i reolwr edrych ar y cwyn.\nBydd pwy fydd hyn yn ddibynnol ar beth ydych chi'n anfodlon amdano, ond byddwn yn sicrhau ei fod yn rhywun sydd mewn sefyllfa i ddelio â’ch pryderon.\nBydd y rheolwr yn ateb o fewn 15 diwrnod gwaith. Os bydd angen mwy o amser, bydd yn rhoi gwybod i chi ac yn esbonio pam.\nNi fydd y rheolwr yn adolygu canlyniad eich achos, ond bydd yn ceisio unioni pethau ble fo'n bosibl.\nOs ydych chi wedi cael ymateb gan reolwr ond yn dal yn anfodlon, gallwch gysylltu â’r aseswr annibynnol, Ms Amerdeep Somal.\nBydd yn cynnal ei hadolygiad annibynnol ei hun o'r gwasanaeth a roddom i chi. Os yw’n credu fod ein gwasanaeth yn foddhaol, bydd yn dweud pam. Os yw'n credu nad oedd, bydd yn esbonio pam ac yn argymell beth ddylem wneud i unioni pethau.\nMae’r aseswr annibynnol yn adolygu cwynion ynghylch ein lefel o wasanaeth. Ni fydd yn adolygu canlyniad eich achos.\nGallwch ddysgu mwy am rôl yr aseswr annibynnol a sut i wneud cwyn iddi ar ei gwefan.


Os ydych yn aelod o gynllun pensiwn cyfraniad wedi'u diffinio, rydych yn debygol o dalu rhai ffioedd. Maent yn cwmpasu’r gost o reoli eich cynllun pensiwn a buddsoddi cyfraniadau i gronni'ch cronfa ymddeol.\nPam fod ffioedd yn bwysig?\nFfioedd a allai fod yn berthnasol\nTrosglwyddo eich cronfa bensiwn\nMae'n bwysig deall y ffioedd sy'n berthnasol i'ch cynllun pensiwn a'r effeithiau y gall y rhain eu cael ar eich cronfa ymddeol.\nGall swm a math y ffioedd amrywio o bensiwn i bensiwn. Efallai y bydd gan gynlluniau pensiwn gweithle ffioedd is na phensiynau rydych wedi'u sefydlu eich hun.\nDeall mwy am bensiynau gweithle a phreifat yn ein canllaw Cynlluniau pensiwn cyfraniadau wedi’u diffinio\nMae'r ffioedd rydych yn eu talu yn bwysig oherwydd, er y gall perfformiad eich buddsoddiadau fynd i fyny ac i lawr, bydd rhaid i chi dalu'r ffioedd beth bynnag.\nDros amser, gall ffioedd wneud gwahaniaeth enfawr i beth rydych yn ei gael yn ôl. Gall hyd yn oed gwahaniaethau cymharol fach mewn costau parhaus ychwanegu dros amser.\nEr nad y pris yw'r stori gyfan, mae'n rhan bwysig. Mae angen i chi bwyso a mesur beth byddwch yn ei dalu yn erbyn beth byddwch yn ei gael am beth rydych yn ei dalu. Dylai hyn gynnwys:\nbod yn glir am beth rydych yn ei dalu\ndeall beth a gewch am hynny\npwyso a mesur y rhain a gweld a ydych yn fodlon bod y cyntaf yn deg yng ngoleuni'r ail.\nMae'r ffioedd ar gynlluniau pensiwn wedi bod yn gostwng. Os oes gennych gynllun hŷn, mae'n werth adolygu lefel y ffioedd rydych yn eu talu.\nOs ydych yn eich cynllun pensiwn gweithle, efallai y byddwch yn talu ffioedd is na phe baech yn cymryd pensiwn personol.\nMae ffioedd ar bensiynau personol grŵp hefyd yn debygol o fod yn is nag ar bensiynau personol hunan-fuddsoddedig. Mae hyn oherwydd bod y cronfeydd yn tueddu i fod yn llai arbenigol. Ond nid yw hyn yn wir bob amser ac mae'n well gwirio.\nMae'n werth cofio bod y ffioedd ar bensiynau yn aml yn is nag ar gynhyrchion cynilo eraill, fel cyfrifon cynilo unigol (ISA).\nDyma rai o'r mathau cyffredin o ffioedd a allai fod yn berthnasol, ynghyd â disgrifiad byr o bob un.\nFfi rheoli blynyddol\nMae hyn yn tueddu i fod sut y mae'r rhan fwyaf o bensiynau gweithle cyfraniadau wedi’i diffinio yn codi ffioedd. Er y gallai rhai pensiynau a sefydlwyd gennych chi'ch hun ddefnyddio hyn fel ffordd i godi ffioedd hefyd.\nMae'r ffi rheoli blynyddol yn cwmpasu cost rhedeg a gweinyddu'ch cynllun pensiwn, yn ogystal â buddsoddi cyfraniadau yn eich cronfa.\nCodir swm arnoch bob blwyddyn, naill ai fel swm penodol neu fel canran o werth eich buddsoddiadau cronfa bensiwn.\nMae pob buddsoddiad yn tueddu i fod â ffi rheoli blynyddol gwahanol i adlewyrchu'r math o gronfa fuddsoddi. Mae rhai yn fwy arbenigol neu'n cael eu rheoli'n fwy gweithredol, ac yn aml mae ganddynt ffioedd uwch.\nFel rheol, cymerir y ffioedd yn uniongyrchol. Mae hyn yn golygu ei fod eisoes wedi'i ystyried wrth edrych ar berfformiad eich buddsoddiadau.\nOs ydych mewn pensiwn gweithle neu bensiwn rhanddeiliaid, mae cap ar y buddsoddiad pensiwn diofyn ar gael os nad ydych yn dewis. Mae hyn wedi'i osod ar 0.75% o'r buddsoddiad. Mewn geiriau eraill, am bob £100 a fuddsoddir gennych, caiff dim mwy na 75c eu codi arnoch.\nMae'r rhain yn cwmpasu’r cost gweinyddu, ac fel arfer maent yn cael eu cynnwys yn y ffi rheoli blynyddol. Fodd bynnag, gallai fod gan bensiynau hŷn ffi polisi ar wahân.\nFfigurau ffioedd parhaus\nMae'r ffigwr ffioedd parhaus (OCF) yn talu costau dyddiol rhedeg cronfa fuddsoddi. Fe'i codir fel arfer yn ganran o werth eich buddsoddiadau.\nRoedd yn arfer cael ei alw'n Gymhareb Cyfanswm Treuliau (TER).\nMae fel arfer yn cael ei gymryd yn uniongyrchol sy'n golygu ei fod eisoes wedi'i ystyried wrth edrych ar berfformiad eich buddsoddiadau.\nGallwch ddod o hyd i’r OCF ar gyfer cronfa fuddsoddi yn y ddogfen ‘Key Investor Information’.\nMae'r rhain yn fwy cyffredin mewn pensiynau rydych yn eu sefydlu'ch hun lle mae'r ffi am y buddsoddiadau yn aml ar wahân i'r ffi am ei reoli.\nWeithiau fe'u gelwir hefyd yn ffioedd platfform, rydych yn talu'r rhain i'ch darparwr pensiwn i gwmpasu gweinyddu'ch pensiwn. Maent fel arfer yn cael eu codi yn ganran o'r arian rydych wedi'i gynilo.\nMae gan wahanol ddarparwyr wahanol ffyrdd o godi eu ffioedd gwasanaeth ond yn gyffredinol maent yn disgyn i ddau ran:\nTaliadau grisiog - sy'n golygu bod y taliadau'n berthnasol i'ch holl arian yn dibynnu ar ba fand prisiau rydych ynddo.\nTaliadau haenog - dyma lle mae eich arian yn cael ei rannu’n dalpiau, gyda phob darn yn cael ffi wedi’i godi arynt yn ôl pa fand prisio y mae’n ffitio iddo.\nYn aml, bydd y ffioedd yn lleihau po fwyaf o arian y mae rhaid i chi fuddsoddi gyda hwy. Mae'r math hwn o strwythur codi ffi fel arfer mewn pensiynau rydych yn eu sefydlu'ch hun.\nMae'r rhain yn gostau o ganlyniad i brynu, gwerthu, benthyca neu fenthyca buddsoddiadau. Efallai y bydd ffioedd o'r fath yn effeithio'n anuniongyrchol ar eich cronfa bensiwn gan fod y rhain yn lleihau enillion buddsoddi'r cronfeydd.\nMae'r rhain yn ffioedd y gallai fod rhaid i reolwyr eich pensiwn eu hadolygu i helpu i sicrhau eich bod yn cael gwerth am arian. Gallwch ofyn i'ch darparwr pensiwn am fwy o fanylion.\nFfioedd masnachu neu newid\nCodir y ffioedd hyn wrth brynu a gwerthu rhai buddsoddiadau. Gallent fod yn berthnasol os ydych yn gwneud cyfraniad ac yn buddsoddi neu os ydych am newid buddsoddiadau presennol trwy newid o'r naill i'r llall.\nMewn rhai achosion, gallai fod cost am fuddsoddi sy'n cael ei godi bob tro y byddwch yn prynu neu'n gwerthu. Gallai hyn fod yn swm ariannol sefydlog, fel £10 y fasnach, neu ganran o'r swm rydych yn ei fuddsoddi.\nMae'r math hyn o ffioedd yn anarferol mewn pensiynau gweithle, ond maent yn fwy tebygol o fod mewn pensiynau rydych yn eu sefydlu eich hun.\nFfioedd mynediad neu lledaeniad prynu/cynnig\nMae dau bris gan rai cronfeydd. Mae un pris i brynu i mewn i'r gronfa, ac un arall am werthu allan o'r gronfa. Y lledaeniad prynu/cynnig yw'r gwahaniaeth rhwng pris prynu a gwerthu eich unedau.\nMae'n cynnwys lwfans ar gyfer y ffi cychwynnol, ynghyd â chost gwneud y buddsoddiad (er enghraifft, delio costau a Threth Stamp).\nFel rheol, mynegir ffioedd fel canran o'r cyfraniadau (neu newidiadau), er enghraifft 2% o'r swm i'w fuddsoddi.\nEr enghraifft, gallai cronfa fod â phris prynu o £1.00 yr uned a phris gwerthu o £0.98 yr uned. Byddai hyn yn cyfateb i ffi mynediad o 2%. Byddai hyn yn golygu y bydd £98 yn cael ei fuddsoddi yn y pensiwn am bob £100 a gyfrannir.\nUnedau cychwynnol, unedau cyfalaf ac unedau cronni\nMae'r unedau arbennig hyn yn tueddu i fod yn berthnasol i bensiynau hŷn.\nYn nodweddiadol, yn ystod blynyddoedd cyntaf eich polisi pensiwn, bydd y cyfraniadau a wnewch yn cael eu buddsoddi mewn unedau cychwynnol neu unedau cyfalaf. Mae gan y rhain ffioedd rheoli blynyddol uwch.\nFodd bynnag, ar ôl cyfnod cychwynnol (a nodir yn eich contract pensiwn), defnyddir eich cyfraniadau i brynu unedau cronni. Mae'r rhain yn denu ffioedd is.\nYr unig wahaniaeth rhwng y ddau fath o uned yw'r ffioedd. Ond mae'r ffioedd uwch ar unedau cychwynnol a chyfalaf yn golygu y gallai'r rhain dyfu mewn gwerth yn arafach nag unedau cronni.\nDylech allu gweld a yw hyn yn berthnasol i chi trwy edrych ar eich datganiad pensiwn blynyddol. Dylai ddangos faint o bob math o uned sydd gennych.\nEfallai y bydd rhai polisïau pensiwn hŷn yn codi ffi arnoch os byddwch yn stopio eich cyfraniadau. Maent yn gwneud hyn trwy gynyddu'r ffioedd am edrych ar ôl eich cronfa yn y dyfodol.\nNi chaniateir i bensiynau rhanddeiliaid godi ffi arnoch yn y modd hwn.\nOs ydych yn ystyried symud eich cronfa bensiwn o un darparwr neu bensiwn gweithle i un arall, mae angen i chi ddeall y ffioedd dan sylw. Felly mae'n bwysig cymharu'r ffioedd yn y pensiwn rydych yn ystyried trosglwyddo iddo gyda'r ffioedd yn eich pensiwn cyfredol.\nUn peth i edrych amdano yw ffioedd ymadael, gan gynnwys addasu gwerth y farchnad neu ostyngiadau mewn gwerth marchnad a allai fod yn berthnasol os ydych wedi buddsoddi mewn cronfa ag elw.\nAm fwy o fanylion ar ffioedd ymadael, gwiriwch ein canllaw Trosglwyddo eich bensiwn cyfraniadau wedi’u diffinio\nUchod mae rhai o'r ffioedd mwyaf cyffredin, ond gallai eraill fod yn berthnasol yn ystod oes eich pensiwn.\nEr enghraifft, gallai rhai darparwyr godi ffioedd arnoch am gymryd arian o'ch pensiwn pan fyddwch yn ymddeol neu'n derbyn rhai datganiadau ar bapur.\nDylai eich darparwr pensiwn roi rhestr i chi o'r holl ffioedd a phryd y gallai pob un fod yn berthnasol.\nOs cawsoch gyngor ariannol wrth sefydlu'ch pensiwn, efallai eich bod hefyd wedi cytuno bod ffioedd eich cynghorydd yn cael eu cymryd o'ch cronfa bensiwn.


rhys mwyn Mehefin 20 - northwales Administrator - Daily Post\nrhys mwyn Mehefin 20\nNOS Lun dwetha, roeddwn yn “rhannu’r llwyfan” fel petai, hefo Eflyn Owen Jones yn y Valley Hotel, Y Fali, fel rhan o ddigwyddiadau Gyl Gerdded Ynys Môn.\nNOS Lun dwetha, roeddwn yn “rhannu’r llwyfan” fel petai, hefo Eflyn Owen Jones yn y Valley Hotel, Y Fali, fel rhan o ddigwyddiadau Gyl Gerdded Ynys Môn. Roedd Eflyn yn rhoi sgwrs ar ddarganfyddiadau ei thad, William Roberts, yn Llyn Cerrig Bach yn ôl ym 1942-43 a finnau wedi cael fy ngalw i mewn yn fyr rybudd wrth i siaradwr gwadd arall fethu bod yno.\nRwyf yn hynod ddiolchgar i Eflyn am awgrymu fy mod yn trafod beddrod Barclodiad y Gawres, doedd dim angen i mi boeni wedyn am gynnwys fy sgwrs.\nWrth gyflwyno Barclodiad a chydnabod pwysigrwydd Llyn Cerrig Bach dyma dynnu coes ychydig hefo’r gynulleidfa fod rhain yn sicr ymhlith Tri Uchaf henebion Ynys Môn, ond wedyn wrth restru Bryn Celli Ddu, Din Lligwy, Bryn yr Hen Bobl, meini hirion Bryn Gwyn, Castell Bryn Gwyn, meini hirion Llanfechell, cromlech Bodowyr... dyma sylweddoli fod Ynys Môn mor gyfoethog o henebion, ac mai ffwlbri noeth fyddai ceisio eu rhoi mewn rhyw fath o drefn o ran blaenoriaeth neu bwysigrwydd.\nOnd yn sicr i chi mae yna henebion ar Ynys Môn sydd o bwysigrwydd cenedlaethol, ac yn sicr mae Llyn Cerrig Bach a Barclodiad y Gawres yn safleoedd eithriadol, eithriadol o bwysig ac unigryw.\nWrth deithio yn ôl o’r ddarlith dyma ddechrau meddwl mwy am hyn. Roeddwn newydd ddychwelyd o’r Gaer Rhufeinig yng Nghaerleon, gyda’i amffitheatr hynod. Yng Nghaerleon mae’r baddondy wedi ei gadw, ei ail-godi i raddau a drwy gyfrwng ffilm ar yr wyneb, wedi llwyddo i ail-greu naws y baddondy gwreiddiol.\nYn ddiweddar bu i mi longyfarch CADW am lwyddo i wneud hyn mor llwyddiannus a hynny heb amharu ar yr archaeoleg a’r gwir hanes. Weithiau mae ail-greu a dehongli gyda thechnoleg modern yn gallu amharu.\nOnd unwaith eto dyma ddechrau meddwl am yr amffitheatr fechan ger Tomen y Mur. Ydi mae Caerleon dipyn mwy, does dim gwadu, ond mae’r amffitheatr yn Nhomen y Mur hefyd yn safle hynod iawn, yn anghyffredin, o bwys ac hefyd gyda ffordd tram o Chwarel Braich Ddu yn mynd trwyddi. Hanes aml-gyfnod felly!\nNid aur yw popeth melyn medda nhw ond wedyn nid y mawr a’r mwyaf yw’r gorau neu’r mwyaf pwysig – mae’r holl safleoedd archaeolegol yma yn rhan o’r jig-so, yn rhan o hanes Cymru, yn bwysig yn eu ffordd a dyma arwain felly at ddau safle arall, tra gwahanol, y bu i mi ymweld â nhw yn ddiweddar ger Llanfair Caereinion yn Sir Drefaldwyn.\nCawn aros yn y cyfnod Rhufeinig. Cof plentyn sydd yn parhau hyd heddiw, o ymweld â’r Gaer fechan ar “y topia”, oddi ar allt y Gibbet, a dyma rhyw ysfa i fynd yn ôl. Rwyf wedi bod yno droeon ers fy mhlentyndod ond yr ymweliad cyntaf yna wnaeth yr argraff fwyaf, y graith ddyfnaf ar fy nghof. Pleser o’r mwyaf oedd cael dychwelyd yma.\nCaer Rhufeinig fechan iawn, “fortlet” yn Saesneg, efallai camp dros dro rhwng y caerau mwy – rhwng Caersws neu Forden a rhywle i’r Gogledd – efallai ar y ffordd am yr Amwythig a Wroxeter neu am y Berwyn heibio Dolanog.\nMae’n hanner awr wedi saith y nos arnaf yn cyrraedd. Mae’r niwl yn drwm ac yn isel, prin fy mod yn gweld hyd cae o fy mlaen.\nDros y gamfa mae ffurf y cloddiau yn ymddangos o’r niwl. Os dwi am weld ysbrydion yr hen filwyr, dyma fydd y cyfle gora a gaf i byth. Mae’r Byd Modern wedi llwyr ddiflannu, does dim ond y fi, y niwl a’r hen Gaer.\nCaer fechan fel dywedais, ond perffaith, bron yn sgwar, neu siap cerdyn chwarae. Dwi rioed wedi teimlo mor agos i’r hen bobl.\nDoes dim i’w wneud ond dychmygu pwy oedd yma, pwy adeiladodd y Gaer fechan hon ac i pa bwrpas? Dydi Forden a Caersws ddim yn bell, rhyw ddeg milltir dros y mynydd, ond pam dod i’r fan yma?\nRydym ar y tir uchel, y tir y cyfeiriodd R S Thomas ato fel y tir lle’r oedd y Gymraeg yn dod yn fyw achos i lawr yn y dyffryn i gyfeiriad Manafon a New Mills mae’r Gymraeg ddigon tenau.\nGwerthfawrogais y llonyddwch, y distawrwydd llethol a’r ffaith na fedrwn hyd yn oed weld lle roeddwn wedi gadael y car. Prin iawn yw’r cyfleodd yma.\nOnd wrth iddi nosi dyma benderfynu cael un safle arall i fewn cyn mynd lawr am swper i’r Goat yn Llanfair Caereinion.\nY safle nesa oedd Carreg Arthur, sydd yn fferm hyd yn oed yn uwch i fyny’r bryniau, ond sydd hefyd yn un o’r safleoedd mwyaf diddorol i mi erioed ddod ar ei draws.\nEto mae gennyf gof plentyn o ymweld â Charreg Arthur a chefais mo’m siomi yn dychwelyd yno, er rhaid cyfaddef, oherwydd y niwl, dwi’n dal i longyfarch fy hun am gofio mor dda a dod o hyd i’r garreg hynod yma.\nAr yr olwg gyntaf, carreg ddigon di-nod, yn gorwedd yn unig ar ben y bryn ydi hi, mewn cae sydd wedi ei drin yn borfa i wartheg.\nOnd pam Carreg Arthur? Eisteddais arni. Heb os dyma garreg sydd yn teimlo ac yn edrych fel cadair, mae hi y maint iawn ac mae awgrym o ochr iddi, lle mae rhywun yn gosod ei freichiau. Mae’n gadair o garreg, naturiol neu ddim – dyna’r cwestiwn. Wrth eistedd arni, mor hawdd a chyfforddus, doedd dim cwestiwn fod hon yn eisteddle bwriadol ar ben y bryn, o bwys hanesyddol. Ond pwy fu yma, i pa bwrpas, a phryd?\nAnghofiwch am Arthur, dwi’n sicr ddim yn dilyn y sgwarnog honno nac yn awgrymu unrhyw gysylltiad o gwbl, ond efallai rhyw hen dywysog, un o benaethiaid Llwythi Powys. Dyma orsedd neu deyrngadair os welais i un rioed. Y pethau bach yn yr achos yma yn bethau mor ddiddorol.